text: V Adelaide se nahaja Carrington Gardens Apartments, ki je na odlični lokaciji za raziskovanje tega živahnega mesta. Od tod lahko obiskovalci dostopajo do vsega, kar lahko to živahno mesto ponudi. Za ogledovanje mestnih atrakcij ni potrebno hoditi daleč, saj se hotel nahaja v neposredni bližini Gledališče Bakehouse, Gledališče Royalty, Katedrala Sv Francisa Xaviera. Izkoristite obilico bogatih storitev in uslug, ki so na voljo v hotelu Adelaide. Dvigalo, poslovni center, sef, pralnica&sušilnica, parkirišče so samo nekatere od dodatnih storitev. Vsi gostje hotela so deležni izjemnih dodatnih storitev in edinstvenega udobja. Če ste navdušeni nad fitnesom ali pa samo iščete nekaj za sprostitev, potem boste uživali v dodatnih ponudbah hotela, kot so teniška igrišča, wellness, savna, zunanji bazen, fitness center. Če iščete prijeten kraj za bivanje v Adelaide, je Carrington Gardens Apartments prava in kvalitetna izbira.


source: fineweb

text: Predsednik prvega demokratično izvoljenega slovenskega parlamenta državo, ki jo je soustvarjal, slika v črnih barvah. Postavlja drzne trditve, recimo tisto, da države sploh nismo ustanovili, ali ono, da živimo v totalitarizmu. France Bučar je drugače kot marsikdo tudi samokritičen, pa ne v smislu samokritike v slogu prejšnjega sistema, od katerega se, kot pravi, še nismo poslovili. On se je. Kot mladenič katoliške usmeritve je pristopil k partizanom, a je vedno ostal na kritični distanci, zato je bil tudi v nemilosti komunistične oblasti. Čeprav se pritožuje nad starostjo, France Bučar skoraj v ničemer ne kaže svojih 89 let. Ves čas je javno prisoten, piše knjige, zadnja ima naslov Temelji naše državnosti. Kljub pronicljivi analizi politične stvarnosti pa mu nekaj vendarle lahko očitamo – izčiščenih receptov za izhod iz politične krize, v kateri se Slovenija po njegovem mnenju nahaja že od osamosvojitve naprej, nima. Začel bi nekoliko provokativno. Zelo kritični ste do političnih elit po osamosvojitvi, hkrati pa ste bili tudi vi del prve politične elite. Torej ste soodgovorni za državo, kakršno imamo. Vprašanje je čisto na mestu. Čutim se soodgovornega. Povedal bi naslednje, ne v svoje opravičilo, ampak kot kritiko kritike. Pri nas je eden od glavnih problemov to, da kritike ni. Tiste prave kritike, ki bi kritično presojala stvari na vseh področjih. To je eden od glavnih razlogov, da smo ne samo obtičali, kjer smo bili, ampak smo padli še globlje proti dnu. Ni bilo soočanja z dejanskim stanjem ter z načinom upravljanja in vladanja. Sam sem še premalo kritičen, to je moja kritika samega sebe. Ne moremo več tako naprej, da bomo samo poslušali, kaj bodo z Olimpa povedali, kako je treba delati in česa ne znamo. To je formula iz prejšnjega sistema. Ta je propadel ne zaradi tega, ker smo bili tako nenavadno demokratični in iznajdljivi, ampak se je sam sesedal, ker ni bilo kritike in ni imel ali pa dopustil povratnih informacij. A tradicijo kritike imamo, navsezadnje samokritike ... Tista samokritika je bila ritual, to je bilo kakor spovednica. Vsa ta šara je pripomogla k utrjevanju oblasti obstoječe nomenklature. Ta vzorec smo mi kar naprej nadaljevali. Pravimo, da smo ustanovili svojo državo, tu lahko pristavim tudi kritiko samega sebe – pri nas preprosto ni bilo te presoje, da poleg tega, da ustanavljamo svojo lastno državo ... ... pravite, da svoje države pravzaprav nismo ustanovili. Da, preprosto smo presedli na ta vlak. Mislili smo, da smo rešeni, če bomo presedli na ta vlak, ampak ta vlak bi morali postaviti tudi na druge tirnice. Tirnic pa nismo zamenjali in zato gremo po isti poti v implozijo, kot je šel prejšnji sistem. Temu smo kar blizu. Kaj bi torej morali naredili ob prelomu leta 1990? Ne bi rad opravičeval samega sebe, a takrat stvari ni bilo mogoče takoj obrniti. Družbeno strukturo bi morali do temeljev zamenjati, ker je bilo bistvo prejšnje ureditve, ki smo jo prevzeli, to, da politični vrh vse ve in vodi družbo v srečno prihodnost. Hkrati je sistem družbo popolnoma atomiziral in izničil vse družbene strukture, tako da smo imeli samo vsoto posameznikov. Ni bilo mogoče čez noč nazaj vzpostaviti tistega, kar je prejšnji režim desetletja sistematično podiral. Pravite, da tega preloma še vedno ni in da bi bilo treba družbo postaviti na nove tirnice. To zveni kot klic k revoluciji. Ni nujno. Saj je vsaka sprememba revolucija, gre samo za vprašanje, kakšna je ta revolucija. Ni treba, da je revolucija sinonim za to, da eden drugega pobijemo, ampak da res prelomimo s tistim, kar imamo zdaj. Ste lahko malo bolj konkretni? Verjetno se vsi strinjajo, da je prelom potreben, a kateri so konkretni koraki? Predvsem je treba sistematično graditi nov gospodarski sistem ter pomagati in pospeševati vzpostavitev neodvisnega in samostojnega gospodarstva. Brez tega družba ne more delovati. Naše gospodarstvo je razsuto, ne zaradi dolgov, ampak ker ni podjetnosti in zaupanja, da lahko sami kaj naredimo. Denimo, da bi se lahko, oprostite izrazu, požvižgal na državo, ker hočem nekaj ustvariti. Te zavesti ni. Ta zavest tudi ne more priti iz zraka. Država mora ustvarjati možnosti in pogoje, da se lahko nekdo postavil na lastne noge. Danes pa vodstvena struktura ves čas zavira razvoj zasebnega gospodarstva. Tudi s tem, ko država ostaja lastnica podjetij? Tudi s tem, ko je država na veliko govorila o tem, da skuša pomagati gospodarstvu, v resnici pa ga je zatirala. To je psihološko razumljivo, ker zasebno gospodarstvo zmanjšuje moč političnega podsistema. Pravite, da ima Slovenija problem z intelektualno elito. Intelektualna elita je v podobnem položaju kot gospodarstvo. V prejšnjem sistemu je bila zatirana, morala je fizično preživeti. Če si hotel preživeti, si moral biti tiho, in pameten človek se ne bo izpostavljal tem nevarnostim in kritiziral. In ta problem ostaja tudi v sedanjem času? Da. Govorite tudi o pomanjkanju državljanskega poguma? Če sem konkreten – kar poglejte, kako se obnašajo naši ekonomisti in pravniki, recimo ob problemu gospodarske sanacije in zlatega pravila. Lepo ponižno kimajo. Vsi so lepo pridni, vsak misli, lahko bom naredil svojo kariero, če bom tiho ali pa podpiral to, kar želijo vladajoče strukture. Dokler se bodo obnašali tako, za nas ni rešitve. Živimo v turbulentnem času, a verjetno niso primerljivi s tistim pred drugo svetovno vojno. Vseeno pa smo pred neko prelomnico. Prva velika prelomnica, ki je opredelila strukturo tako imenovane razvite družbe, je bila ob prehodu v tako imenovani novi vek, v 15. in 16. stoletju. Če pogledate zgodovino socialne filozofije, pravzaprav 200 let ni nastalo nobeno delo, ki bi bilo res izvirno. Šele ko je prišel Descartes, je začel razmišljati drugače, kot smo bili navajeni. Dvesto let je trajalo, da so prišli prvi odgovori. Zdaj smo v podobnem položaju. Tako imenovani pozitivni pristop do problemov sveta se je nekako izčrpal. Kaj mislite s tem? Pozitivizem pomeni, da priznamo samo tisto, kar je merljivo, kar se da seštevati, odštevati. Danes toliko govorimo o državljanskih pravicah, o enakopravnosti in to dobiva pridih demokratične romantike, v bistvu pa je to zelo preprosto – če si hotel matematično pristopiti svetu, potem si potreboval enakopravnega državljana, posameznika. Če vas prav razumem, pravite, da zdajšnji sistem ne daje več vseh odgovorov. Zakaj? To se najbolje kaže v tem, da kakovosti ne moremo meriti. Ali pa pri ugotavljanju skupne volje. Samo seštevaš. To, kar je več, je tudi boljše. To pa je izmišljotina, ki nima podpore. Zaradi tega demokratičnega načela je propadla Jugoslavija in še marsikaj drugega. Ker smo bili v Jugoslaviji manjšina, smo bili potisnjeni v kot in smo morali to državo zapustiti. Torej potrebujemo postdemokracijo? Lahko rečete tako. Danes imamo enak problem v EU. Zdaj govorijo o tem, da bi se EU spremenila v federacijo, Borut Pahor o tem govori z vsem navdušenjem. To je za nas smrt. Če sprejmemo načela evropske federacije kot sprejemljiva, potem se lahko postavi očitek, zakaj smo odšli iz Jugoslavije. Vidite vzporednice med EU in Jugoslavijo? EU je pravzaprav povečan problem Jugoslavije. Vsi problemi, s katerimi smo se soočali, se danes v večji razsežnosti odražajo na ravni EU. Mi imamo toliko izkušenj, da bi lahko Bruslju marsikaj pametnega povedali in marsikatero od naših izkušenj bi lahko uporabili. Našim politikom zamerim, ker v Bruslju ne uveljavljajo svojih stališč. Mi imamo za to legitimacijo. Ne vem, koliko ljudje o tem vedo, a ideja o združeni Evropi je nastala neposredno po 1. svetovni vojni in Slovenci smo bili pionirji panevropske ideje. Naši politiki pa so prav ponižno čakali, da so nas leta 2004 sprejeli v EU. Nobenega razloga ni za takšno ponižnost. Mi bi morali v lastnem interesu sodelovati pri oblikovanju EU, ne delamo pa nič, samo ponavljamo puhlice iz Bruslja. Pravite, da je bil edini, ki se mu je posvetilo, da je treba nekaj radikalno spremeniti, Janez Drnovšek. Zakaj? Drnovšek je videl, da capljamo na istem mestu, in je poskušal z mobilizacijo vsega intelektualnega potenciala, kolikor smo ga imeli, oblikovati nove odgovore. Sistematično je skliceval posvete s strokovnjaki, ki so na posameznem področju kaj pomenili. Te razprave so izšle v pisani obliki, a je potem vse skupaj zamrlo. Škoda, to bi moral razvijati naprej. Sloveniji primanjkuje državnikov? Seveda primanjkuje, ker se niso mogli razviti. Ni pa rečeno, da nimamo intelektualnega potenciala. Nekateri pravijo, in tako opravičujejo svoje lastno samodrštvo, da ima Slovenija ljudi le za eno vladajočo ekipo. Če Slovenija nima vsaj deset možnih ekip, potem nima smisla, da smo samostojni. Je pa res, da Einstein ne bi nikoli postal Einstein, če bi moral samo krave pasti. Naš politični sistem zatre vsakega, ki se pojavi z lastnimi idejami. Imamo parlamentarni sistem brez parlamenta, katerega ključni del so svobodni poslanci, pravite. Da, seveda. Nimamo svobodnih poslancev? Ja, kako? Saj so se že vnaprej dogovorili, kako bodo uredili posamezne zadeve. Zdi se mi, da so poslanci kar svobodni, delajo, kar hočejo, če pogledate samo primera, kot sta Simčič in Vogrin. Delajo, karkoli hočejo, vsak ima lahko tudi svojo ljubico, ampak to ne sodi na področje njegove družbene funkcije. Resnični gospodarji so zadovoljni nad takšno samostojnostjo poslancev, ker jih odvrača od tistega, kar je njihova dolžnost. Govorim o tem, kako težko je našim politikom odstopiti, se odpovedati kakšni funkciji. Če si poslanec in še predsednik kakšnega odbora v parlamentu, si za naše razmere kar gospod. Če si podjetnik, profesor, advokat in takšno funkcijo izgubiš, jo pač izgubiš. Večina poslancev pa je po izgubi funkcije še eno leto na državnih jaslih. Pravite, da živimo v totalitarni državi z demokratično preobleko. Tako je. Država, ki s poslanci dela kot z blagom na polici ... To ni nič, to je avtoritarni sistem. Gospod Bučar, imate častitljivih 89 let ... Popolnoma nič niso častitljiva, zoprna so. ... rojeni ste leta 1923. Če se ozrete na vaše življenje, kaj vas je najbolj zaznamovalo? Moja generacija je šla skozi dve vojni. Najprej drugo svetovno vojno, nato smo preživeli vse blagoslove socializma, potem smo bili v drugi osvobodilni vojni. Ves čas živimo skrajno dinamično. Včasih, ko nam je šlo za nohte, smo rekli, je težko, a je zanimivo. Vojno si predstavljamo kot nekaj skrajnega, a do nje lahko pride zelo hitro. Saj vojna je skrajna. Kdor tega ni doživel, si ne more predstavljati, kakšen strašen šok je to. Ljudje, ki smo se še včeraj pogovarjali kot prijatelji, smo začeli streljati eden na drugega. Vojna se lahko ponovi jutri ali pa čez 50 let, to je nemogoče reči. Se pa nevarno približujemo turbulentnemu stanju. Hodimo po robu, ena stvar ne gre v pravo smer, pa smo tam. Potem pamet odpove, čisto drugače začneš misliti, čisto drugače gledaš na svet, vse stvari postanejo nekaj drugega. Velikokrat sem bil v življenju lačen, tega občutka vam ne morem opisati. To so stvari, ki jih moraš doživeti. Verjetno se v takšnih časih ljudje pokažejo takšni, kot so v resnici. Ljudje se v zaporu obnašajo popolnoma drugače kot sicer. Vsa tista preobleka odpade, pokažeš se dejansko tak, kot si v resnici, in kar naenkrat so ljudje popolnoma drugačni, kot so bili, postanejo pristni. Nekateri, ki si jih prej gledal zviška, postanejo plemeniti in obratno. Ste vi zadovoljni s tem, kako ste prebrodili težke čase? Zadovoljen? Tistih časov si ne želim več in zato sem posebej zaskrbljen nad tem, kako se pri nas zdaj stvari odvijajo. Video: Luka Stopar, Klemen Aber, Luka Petrič


text: Na vrhu vas čakajo dobre pečenice z zeljem, žganci in ocvirki, pivo pa tudi točijo. Jaz sem sicer pil UNI, ampak je bilo pravtako dobro. Gor sem se odpravil čez Škrilj, nazaj pa čez Planino in tako sem zašpiljil klobaso. V novo leto sem vstopil s kratkim vzponom na Polhograjsko Grmado. Vzdušje je bilo prav spomladansko, na severnih straneh je bilo snega ravno za vzorec, drugje pa blato in listje. Pa naj ga že kipne en meter, da bo gmah! Pa srečno 2012. Počutje je bilo prav pomladansko, hodil sem v kratkih rokavih, termometer ob poti je kazal 11 stopinj celzija in to konec novembra, ko ponavadi že gledam proti zasneženim hribom in intenzivno mislim na smučarijo. Na vrhu sem si privoščil tapravo primorsko joto s klobaso in odličen jabolčni zavitek, potem pa sem se ob spremstvu popoldanskega sonca odpravil v dolino. Pa mi je le uspelo. Danes je bilo vreme malo višje izjemno lepo, skoraj brez vetra in prijetno sončno. Po dobri uri hoje po gozdu sem prišel na greben in odprl se mi je pogled na bližnje Kamniške alpe, greben Košute, Triglav in v daljavi sem razločil tudi podobo Krna ... skratka ni da ni.


text: Janez Gregor Dolničar |Janez Gregor Dolničar| |Rojstvo:||10. marec 1655 Ljubljana |Smrt:||3. oktober 1719 Ljubljana |Poznan/a po:||kronist in zgodovinar| |Poklic:||pravnik| Vsebina Življenjepis [uredi] Oče, ljubljanski sodnik in župan, mu je omogočil šolanje in potovanja po Nemčiji in Italiji, kjer se je navdušil za baročno umetnost. Študiral je v Ingolstadtu in Bologni. Leta 1679 je v Bologni postal doktor prava. Nato je v Ljubljani nastopil službo mestnega notarja in sodnika. Delo [uredi] Dolničar je bil duša kulturnega preroda v baroka v Ljubljani, pisal je tudi o likovni umetnosti in preučeval starine. Pomembno je njegovo zgodovinsko raziskovanje. V očetovo družinsko kroniko je vnašal nove podatke. V nemško pisanih konističnih zapiskih (Annales Urbis Labacensis) in podobnih tiskanih latinskih zapisih (Epitome chronologica, 1714) je ohranil mnogo sicer neznanih podatkov iz naše zgodovine. Zanimal se je za arheološke najdbe iz rimske Emone in prepisal ter proučeval številne antične napise, tudi z novcev, opisal je tudi mlajše nagrobnike v Ljubljani. Kot član in soustanovitelj Academie operosorum je nameraval spise izdati, tako da bi z našo preteklostjo seznanil tudi tujce, ki so ga sprejeli v različne znanstvene ustanove (akademije). V bogati knjižnici, ki je sedaj skupaj z njegovimi rokopisi v Semeniški knjižnici, je ohranjenih veliko drobnih tiskov, ki so med drugim tudi vir znanja o glasbenem in gledališkem življenju baročne Ljubljane. Dolničar je bil pobudnik in svetovalec pri vseh umetnostnih načrtih in njihovih realizacijah v Ljubljani, kjer je po njegovi zaslugi zmagal italijanski zreli barok in odmeval tudi v širšem kranjskem zaledju. Že ob zidanju stolnice Sv. Nikolaja je pritegnil pomembne tuje umetnike, za vzgojo domačega naraščaja pa si je zamislil Akademijo treh umetnosti, slikarstva, kiparstva in stavbarstva (Academia trium atrium), ki pa se ni uresničila. Njegov popis stare in nove ljubljanske stolnice Cathedralis Basilicae Labacensis Histiria (1701 - 1719) v tisku izšel 1882 kot Historia Cathedralis Ecclesiae Labacensis je hkrati prvi teoretični spis o naši umetnosti. Glej tudi [uredi] - priimek Dolničar Viri [uredi] Enciklopedija Slovenije; knjiga 2, Mladinska knjiga, Ljubljana, 1988


text: Na žalost tega artikla iz različnih razlogov (nedobavljivost, neaktualnost, ipd ...) ne prodajamo več. Skrbimo namreč, da je naša ponudba dnevno aktualna in da kupci vedno najdete sveže ugodnosti in prave artikle. Močna 18 W LED žarnica Verbatim z dolgo življensko dobo 25.000 ur delovanja. Zaradi tople svetlobe je prijetna in neutrujajoča za oči. Žarnica sveti z Warm White 2700 K svetlobo. Prihranek energije je velik, saj porabi samo 18 W energije. Sodi v energijski razred A. Ima vznožek E27. Pokazatelj barv je (CRI) 80. Žarnica ima klasično obliko halogenske žarnice, ki jo nadomešča. Kot snopa je 25°. |proizvajalec||Verbatim| |energijski razred||A| |moč||18 W| |ekvivalent||75 W| |temperature barve||2700 K| |intenziteta svetlobe||820 lm| |vznožek||E27| |življenjska doba||25.000 ur| |garancija||/|


text: Oseminšestdesetletnega Richarda Eggersa je banka Wells Fargo, kjer je bil zaposlen, odpustila zaradi kraje, ki jo je kot najstnik zagrešil pred skoraj 50 leti. Takrat je skušal z lažnim denarjem plačati pranje v pralnici, ki je stalo manj kot deset centov. Pri tem ga je zalotil lokalni šerif, ki mu je naložil plačilo globe, poroča Daily Mail. Banka je Eggersa in še okoli sto drugih delavcev odpustila zaradi novega zakona, po katerem v finančnih institucijah ne sme delati nihče s kriminalistično preteklostjo. "Z izjemo takrat nikoli nisem imel opravka s policijo. To je bila neumnost. Nisem ponosen, ampak mislim, da to ni nekaj, zaradi česar bi te lahko odpustili pol stoletja pozneje," je dejal Eggers, ki razmišlja o tožbi proti zdaj že nekdanjemu delodajalcu. Podobna usoda je doletela tudi 58-letno Yolando Quesado, ki so jo odpustili zaradi kraje majice v najstniških letih.


text: Operacija Kondor Vsebina Začetki [uredi] Kot začetek Operacije Kondor se šteje v leto 1975, ko so se v glavnem mestu Čila skrivaj sestali čilski diktator Augusto Pinochet in predstavniki tajnih policij Argentine, Brazilije, Urugvaja, Paragvaja in Bolivije ter se dogovorili, da bodo po načelu zvestobe in vzajemnosti obračunali s politično opozicijo. Kasneje sta se jim pridružila še Peru in Ekvador, v katerih je bila prav tako na oblasti vojaška hunta. Zaradi lastnih interesov so se operaciji kasneje pridružile tudi ZDA. Operacija Kondor je delovala na preprost način: če se je, na primer, čilski disident zatekel v Argentino, je zanj poskrbela argentinska tajna policija, če se je argentinski disident zatekel v Urugvaj, je zanj poskrbela urugvajska tajna policija in tako naprej. Delovanje tajnih služb in tajne policije [uredi] Seznam »nevarnih« oseb za latinskoameriške hunte je bil zelo dolg, disidenti pa niso bili nikjer več varni. Po večini so jih že vnaprej obsodili na smrt, če je bilo le mogoče pa so jih likvidirali že tam, kjer so jih odkrili. Eksekucije v okviru Operacije Kondor pa niso doživeli le disidenti in levičarji. Leta 1974 je bil v Buenos Airesu ubit bivši bolivijski predsednik Jose Torres, istega leta pa je bil v bombnem atentatu ubit še čilski general Carlos Prats in njegova žena. Akcije v okviru operacije Kondor pa niso bile omejene le na Južno Ameriko. 6. oktobra 1975 sta bila v Rimu ubita bivši predsednik Čila Bernardo Leighton in njegova žena Anita. Atentat je izvedel, po Pinochetovem ukazu, italijanski terorist Alfredo di Stefano. Bivšega Allendejevega ministra za obrambo in čilskega ambasadorja v ZDA, Orlanda Letellierja, je ubila bomba, podstavljena v njegov avtomobil leta 1976. Skupaj z njim je umrl tudi Roni Morfit, Američan, ki se je boril za demokracijo v Čilu. Bombo je podstavil Michael Townley, nekdanji agent Cie, ki je sodeloval s Pinochetovo Dino. Konec operacije [uredi] Proti koncu sedemdesetih let prejšnjega stoletja je svetovna demokratična javnost čedalje glasneje zahtevala od Pinocheta, da mora ponovno uvesti demokracijo in se odpovedati popolni oblasti. Prvi uspehi so se začeli kazati leta 1977, ko je oblast začela izpuščati prve politične zapornike in taboriščnike. Kljub tem prvim demokratičnim spremembam pa je general še naprej trdno držal oblast v svojih rokah. Domačo in svetovno javnost je opozarjal, da ne bo hitel z uveljavljanjem demokracije, ker Čilci niso zreli za demokracijo. Pred morebitno parlamentarno demokracijo je moral Pinochet namreč zakriti sledi svojega krvavega režima. Prvi ukrep je bil podelitev amnestije vsem pripadnikom vojske in tajnih služb. S tem je preprečil morebitne sodne procese za zločine, storjene v času vladanja vojne hunte. Temu je sledila operacija prikrivanja dokazov o zločinih. Trupla iz množičnih grobišč je vojska pobrala in jih iz helikopterjev zmetala v Pacifik. Leta 1980 je Pinochet sprejel novo ustavo, ki je sicer uradno ukinila diktaturo. Tako so v Čilu lahko prvič po njegovem prihodu na oblast ljudje spet odšli na volišča. Volitve so bile farsa, saj je bil na njih le en predsedniški kandidat, Pinochet sam. Po volitvah je postal Pinochet za devet let uradni predsednik z velikimi pristojnostmi. Ta ukrep pa ni omehčal svetovne javnosti, ki je začela Čile odrivati na rob političnega dogajanja. Šele leta 1990 ga je na prvih resnično demokratičnih volitvah zamenjal Patricio Aylwin. Pinochet je ostal na pomembnih položajih vse do leta 2004, ko so mu v Čilu sodili za nekaj manjših kaznivih dejanj, za operacijo Kondor pa ni nikoli odgovarjal pred sodiščem. Žrtve Operacije Kondor [uredi] Med najbolj znanimi žrtvami operacije so: - Jorge Isaac Fuentes Alarcon, čilski sociolog in urbanist, član Gibanja revolucionarne levice, - Luis Gonzal Munoz, član socialistične stranke, - Juan Humbert Zape, član socialistične mladine, - Edgard Enriquez Espinoza, - Alexej Vladimir Jaccard Siegler, komunistični simpatizer, - Jacob Stoulman Bortnik, pripadnik Pinochetove opozicije, - Jose Torres, bivši predsednik Bolivije, - Bernardo Leighton, bivši predsednik Čila, - Orlando Letellier, čilski ambasador v ZDA, - Roni Morfit, ameriški borec za demokracijo, - ...


text: Če iščete dobro pozicioniran hotel v Davao, potem bo pravšnji za vas Hotel Vicente. Od tod lahko obiskovalci dostopajo do vsega, kar lahko to živahno mesto ponudi. Gostje hotela imajo možnost, da uživajo v ogledovanju zanimivih mestnih atrakcij: Sul Orchids, Cerkev Iglesia Ni Cristo, Bolnišnica Davao Doctors. V Hotel Vicente naredijo vse, da se bodo gostje počutili prijetno in udobno. To je zaradi tega, ker se hotel trudi ponuditi najboljše storitve. Med najboljšo dodatno ponudbo hotela sodi: infrastruktura za invalide, ogledi, parkiranje s strežbo, hotelski/letališki prevoz, sobna postrežba. Pridite v eno od 27 prijetnih sob in se za nekaj časa izognite vsakodnevnemu stresu. V njih so na voljo tudi satelitska/kabelska TV, hladilnik, sobe za nekadilce, tuš, mini bar. Poleg tega so v hotelu na voljo možnosti za rekreacijo, tako da vam med bivanjem v njem nikakor ne bo dolgčas. Če iščete udobno namestitev v Davao, naj Hotel Vicente postane vaš dom, medtem ko boste od doma.


text: Kupi ali podaljšaj BSPlayer PRO licenco: Korak 1 Zakaj naj kupim BSPlayer PRO? - Podpora predvajanju DVD-jev* - Predvajanje in Shranjevanje YouTube videv na vaš računalnik (v višji (HQ) in visoki ločljivosti (HD)) - Omrežni medpomnilnik (naložite celoten video v delovni pomnilnik, zaradi česar ni potrebno neprestano branje iz trdega diska, s čimer se poveča čas delovanja vašega prenosnega računalnika - Tehnična podpora preko elektronske pošte - Prejmite VSE nadgradnje BSPlayerja PRO v celotnem obdobju trajanja licence BREZPLAČNO - Nenazadnje - z nakupom PRO licence podpirate tudi razvoj BSPlayerja v prihodnosti! * mpeg2 dekoder ni vključen


text: Med vsemi obdelovalnimi zemljišči kmetijskih gospodarstev na območju Občine Moravske Toplice prevladujejo njivske površine, kjer se večinoma prideluje pšenica, sledita koruza in ostala žita. V zadnjih letih je vedno več njiv zasejanih z oljno bučo, oljno repico, sončnicami, krmnim grahom, ajdo, bobom. Precejšnji delež kmetijskih površin predstavljajo travniki in pašniki. Velik delež travnatega sveta omogoča živinorejo kot glavno kmetijsko dejavnost. Na ravninskem delu občine je večina površin obdelana kot njive in travniki. Večina kmetijskih površin je dobre kvalitete, čeprav se na južnem delu pojavljajo tudi močno peščena in prodnata tla, ki slabo zadržujejo vlago, na nekaterih predelih pa so močvirnati predeli. Gozdov je na ravnem delu občine malo. Pravo nasprotje ravninskemu delu predstavlja gričevnat del občine, ki je na nekaterih delih celo več kot 40% poraščen z gozdovi. Kvaliteta obdelovalnih površin je slabša, saj večji del površin spada v slabše kvalitetne razrede (3, 4, 5,...). Površine je poleg tega še zaradi nagiba težje obdelovati, zato spada to območje med področje z omejenimi možnostmi pridelave. V neposrednih plačilih Ministrstva za kmetijstvo je bilo to območje označeno kot OMD območje in predstavlja v naši občini 9.562,7 ha, torej 66,19% celotne površine občine (14446,257 ha). Glede na naravne pogoje pridelovanja, razpoložljive kmetijske površine in ekonomičnost pridelave je kmetijstvo na območju Občine Moravske Toplice raznoliko. Intenzivno pridelovanje poljščin in vrtnin je predvsem na ravninskem območju, kakor tudi na primernih legah Goričkega dela občine. Kmetovanje je oteženo zaradi velike razdrobljenosti parcel, vendar si kmetje že sami namensko združujejo zemljišča. V katastrskih občinah Bukovnica, Vučja Gomila, Mlajtinci, Berkovci in Motvarjevci je bila na pobudo lastnikov zemljišč in s sodelovanjem Občinske uprave izvedena komasacija, istočasno so se opravila tudi agromelioracijska dela. V nekaterih katastrskih občinah (npr. Moravci, Tešanovci...) so bila kmetijska zemljišča urejena s komasacijo in melioracijo. Na območju katastrskih občin Ivanjševci in Ratkovci pa se komasacija trenutno izvaja. Povečanje parcel ima učinek na ekonomičnosti proizvodnje, saj se zmanjšajo stroški premikov, efektivnejše je delo s stroji, bistveno se zmanjšajo meje pred parcelami, ki so vedno vir zapleveljenosti in mesto za zadrževanje škodljivcev, izboljša se kvaliteta obdelave, poveča se povprečni pridelek pri vseh kulturah. Povečanje pridelkov in boljša izkoriščenost površin vpliva na boljše prihodke iz dejavnosti. Pomemben vpliv na znižanje stroškov ima boljša izkoriščenost mehanizacije, manj stroškov je s premiki, delo je hitreje opravljeno in izvedeno v bolj optimalnem času. Zaradi komasacij se poveča tudi interes za nakup manjših kosov zemljišč, ki si jih večinoma ostareli kmetje ali lastniki iz drugih krajev že želeli prodati, pa zanje zaradi majhne površine posameznih kosov in sorazmerno velikih stroškov prodaje, s strani večjih kmetov ni bil izražen interes za nakup. Zaradi izvedene komasacije in s tem lažje in cenejše obdelave zemljišč se upočasni ali ustavi zaraščanje kmetijskih zemljišč. Pozitivni učinki so doseženi tudi s tem, da je urejeno odvodnjavanje površinske vode in izboljšana kvaliteta poljskih poti, za vse parcele se uredijo tudi ustrezne dovozne poti. Komasacija ima pozitiven vpliv tudi iz naravovarstvenih učinkov. Zaradi številnih mej med parcelami in obračališči, ki so vir plevelov in škodljivcev je velika poraba kemičnih sredstev. Z zmanjšanjem števila mej in obračališč, je tudi manj virov za zapleveljenost in s tem manjša potreba po rabi dodatnih kemičnih pripravkov. Živinoreja prevladuje na za to preusmerjenih kmetijah. Čeprav je govedoreja in prašičereja tudi v prihodnje osnovna usmeritev kmetij, se v zadnjem času uveljavlja tudi gojenje drobnice, medtem ko perutninarstvo in kunčjereja ostajata v doseženem obsegu. Glede na ugodne naravne pogoje (primerna lega, podnebje) sadjarstvo temelji na integrirani in bio pridelavi ter predelavi sadja v končne proizvode (suho sadje, kis, žganje, sokovi, sirupi, kompoti, marmelade), ki se prodajajo tudi neposredno na domu. Posebno pozornost se posveča starim kmečkim in travniškim visokodebelnim sadovnjakom, s katerimi se ohranja kulturna podoba krajine. Zaradi nestalnih vremenskih razmer se na površinah z nasadi uvaja umetno namakanje in zaščita pred točo. Na absolutno sadjarskih legah se razvijajo nasadi z ekonomsko zanimivimi sadnimi vrstami (jablane, breskve, češnje, orehi, lešniki, ipd.). Vinogradništvo temelji na obnovi starih obstoječih nasadov in razširitvi vinogradov na absolutne vinogradniške površine in združevanju parcel v večje komplekse. Pri obnovah se ponovno uvajajo rdeče sorte. Poseben poudarek se namenja pridelavi kakovostnega vina, to pomeni, ne prezgodaj trgati grozdje, izobraževati ljudi, z namakanjem in ustreznim obdelovanjem doseči dobro kvaliteto vina. Poseben poudarek se namenja tudi blagovni znamki, pod katero se trži vino. Ker tradicionalne kmetijske panoge kmetijam v Občini Moravske Toplice ne dajejo zadosti dohodka za preživetje, se morajo kmetje usmeriti predvsem tudi v različne dopolnilne dejavnosti (predelava mesa - ki je tehnološko in finančno zelo zahtevna, predelava sadja – kar pride v poštev tako pri intenzivnih sadjarjih, kakor tudi pri tistih, ki razpolagajo s travniškimi sadovnjaki, pridelava in predelava zelišč, peka kruha, peciva, pogač na tradicionalen način v krušni peči, nabiranje in predelava gozdnih sadežev, čebelarstvo, turizem na kmetiji: vinotoči, izletniške turistične kmetije, kmetije z nastanitvijo, gojenje drevesnih sort, pridelava semena, pridelava sadik sadnega in gozdnega drevja, izdelki iz žganja ... Pomembno je vključevanje dopolnilnih dejavnosti v turistično ponudbo občine. Vrtnarstvo je pomembno predvsem za samooskrbo z doma pridelano zelenjavo, tisti, ki pa so zainteresirani za pridelavo večjih količin, pa se usmerjajo v specializirano pridelavo posameznih rastlinskih vrst, npr. solata, paradižnik, paprika, zelje, kumarice, feferoni, rdeča pesa, čebula, korenje in druge vrtnine. Smotrna je usmeritev v pridelavo zelenjave pod rastlinjaki in plastenjaki, ker je klima ugodna in se na majhni površini dosegajo vrhunski pridelki, s katerimi se ustvarja dobiček. Zaradi naše naravne danosti geotermalne vode in njenega izkoriščanja bo v bodoče sledil nadaljnji razvoj vrtnarstva predvsem na nižinskem delu občine.


text: Vhodni deli jame so gotovo gostili obiskovalce že v 13. stoletju, največji del notranjosti pa je 14. aprila 1818 odkril domačin, jamski svetilničar Luka Čeč. Med pripravami na obisk avstrijskega cesarja se je oddaljil od skupine delavcev, ki so bili zadolženi za slovesno opremo in razsvetljavo vhodnega dela jame z Veliko dvorano. Preplezal je steno v do tedaj neznani rov. Ko se je vrnil, je zaklical prijateljem: »Tu je nov svet, tu je paradiž!« Njegovo odkritje je pomenilo prelom v zgodovini Postojnske jame in Postojne. Odprta je bila pot daleč v notranjost podzemlja, kjer je kraški svet skrival svojo tisočletno stvaritev. Pomembnosti novega odkritja so se v Postojni takoj zavedali. Okrožni urad je jamo nemudoma zaprl in jo je s tem zavaroval pred morebitnimi nepovabljenimi gosti. 17. avgusta 1819 je kot prvi obiskovalec po novo odkritem delu jame stopal avstrijski prestolonaslednik Ferdinand. S tem obiskom so se v letu 1819 vrata postojnskemu turizmu na široko odprla, saj ta z uvedbo vpisnih knjig obiskovalcev, ki so bile v uporabi do aprila 1941, pomeni uradni začetek novodobnega jamskega turizma. Iz vpisnih knjig lahko razberemo, kako je naraščal obisk v jami, različnost krajev in poklicev obiskovalcev pa nam pričata o tem, da Postojnska jama že takrat ni bila znana zgolj v Evropi, ampak tudi širše. Jamska komisija Pet let po odkritju so ustanovili Jamsko komisijo, prvi upravni organ Postojnske jame. Komisija je prevzela organizacijo urejanja in vodenja po jami. Leta 1824 je bil izdan prvi jamski statut, uvedli so vstopnino in kmalu so po jami uredili tudi razsvetljavo. Znan in uspešen predsednik Jamske komisije je bil od leta 1868 do 1885 postojnski okrajni glavar Anton Globočnik. V njegovem času so v jami posodobili razsvetljavo, položili železniške tire, zgradili most čez Pivko v Veliki dvorani, izboljšali poti po Kalvariji in uvedli večjezične napise – ob nemških še slovenske, italijanske in češke. Poskrbel je, da je Postojnska jama ostala v javni lasti in da se je dobiček vlagal izključno v izboljšanje jamske infrastrukture. Jamska komisija je bila upravni organ Postojnske jame do razpada Avstroogrske države. Binkoštno slavje Predstavniki Jamske komisije so sklenili, da bodo iz finančnih in propagandnih razlogov vsako leto na binkoštni ponedeljek priredili jamsko slavje, ki se je odvijalo v Plesni (Kongresni) dvorani Postojnske jame. Prvo tako slavje je bilo leta 1825. Slavje na binkoštni ponedeljek je bilo med domačini tako priljubljeno, da je postalo postojnski praznik, dan, ko so kar se da veselo in slovesno obhajali spomin na odkritje jame. Sčasoma so začeli z organizacijo ljudskih veselic tudi avgusta in septembra. Na Plesišču (v Kongresni dvorani) se je vsako leto zbrala množica domačih in tujih obiskovalcev, ki so se sproščeno zavrteli ob taktih vojaških in civilnih godb. Na binkoštni ponedeljek je bila vstopnina v jamo precej nižja, domačini pa so imeli celo prost vstop. Nekoč tradicionalno binkoštno slavje so ponovno oživili v začetku devetdesetih let dvajsetega stoletja. Za slavnostno vzdušje na prireditvi z mašo, ki običajno poteka v Koncertni dvorani, pa vsako leto poleg domačih godbenikov poskrbijo tudi gostujoče glasbene in vokalne skupine. Ob železni cesti Skozi Postojno je leta 1857 stekla železniška proga Dunaj – Trst. Moderna prometna povezava je v Postojno pripeljala tudi cesarja Franca Jožefa in cesarico Elizabeto. Postojnska jama ni bila do tedaj še nikoli tako razkošno razsvetljena. V njej so namestili nad 12.000 luči, od tega v Veliki dvorani 1500. Za cesarico in dve dvorni dami so izdelali tri žametna nosila, ki so jih kasneje lahko najeli tudi drugi petični gostje. Po zaslugi železnice je Postojnsko jamo leta 1858 obiskalo že prek 4000 popotnikov. Gostje, ki so prišli na ogled jame z vlakom, so imeli znaten popust pri vstopnini. Jamo so s plakati in letaki oglaševali na vseh večjih železniških postajah ob progi, njen sloves pa so širili tudi oglasi v časopisih, turistični vodniki in izbrane predstavitve, na primer na pariški (1867) in dunajski (1873) mednarodni razstavi. Jamska železnica Jamska železnica je stekla 16. junija 1872. Od kapniške tvorbe, poimenovane Prižnica, do vznožja Velike gore so položili tirnice v skupni dolžini 2260 metrov, po katerih so jamski vodniki potiskali vozičke z obiskovalci. Mala ročna železnica pa se ob velikih obiskih, kot so bile na primer tradicionalne jamske veselice, ni obnesla. Vedno večji obisk je upravitelje spodbujal, da so razmišljali o učinkovitejšem prevozu po jami. Motorno vleko, ki so jo načrtovali že pred prvo svetovno vojno, so uvedli leta 1924. Leta 1928 je na vhodu v Postojnsko jamo zraslo novo upravno poslopje, danes Jamski dvorec, v katerem sta bili poleg restavracije tudi nova vstopna postaja jamske železnice in prostor za sprejem obiskovalcev. V petdesetih letih 20. stoletja je obisk jame nezadržno naraščal, predvojna, enotirna proga z le dvema izogibališčema na celotni poti pa je povzročala vedno več zastojev. Leta 1964 so dogradili drugi železniški tir in tri leta zatem dokončno uredili dvotirno krožno progo po jami. Ta je končno omogočala nemoten prevoz velikega števila obiskovalcev. Množični turizem je napovedalo povečanje števila obiskovalcev v petdesetih in šestdesetih letih prejšnjega stoletja, pravi razcvet pa je turizem v Postojni doživel v obdobju med leti 1970 in 1990. V tem času si je Postojnsko jamo ogledalo več kot 16 milijonov obiskovalcev z vsega sveta. Doslej rekordno je bilo leto 1985, tako v skupnem številu (942.256 obiskovalcev), kot po številu gostov iz tujine (757.318). Največje število obiskovalcev v enem dnevu pa si je Postojnsko jamo ogledalo 8. julija 1978, ko so jo vodniki pokazali kar 12.025 turistom. Elektrika Preden so v jami zasvetile električne luči, so jamo razsvetljevali jamski vodniki z oljnimi svetilkami in jamski svetilničarji, ki so sproti prižigali in ugašali stenske sveče. Obseg razsvetljave je bil odvisen od cene, ki so jo obiskovalci plačali za ogled. Gostje so lahko izbrali le nekaj sveč ali »veliko razsvetljavo«, za katero so porabili od štiri do pet kilogramov sveč. Električno razsvetljavo, prvo na ozemlju Kranjske, so v Postojnski jami začasno postavili leta 1883 ob obisku cesarja Franca Jožefa. Tri električne luči so osvetlile Veliko dvorano. Naslednje leto je Postojnska jama postala tretja jama na svetu s stalno električno razsvetljavo (leto prej so električno razsvetlili jamo Kraushöhle na avstrijskem Štajerskem, že leta 1881 pa Luray Caverns v ZDA). Jamo je osvetljevalo 12 obločnic, vsaka z močjo 1400 sveč. Elektriko so pridobivali z dvema generatorjema, ki ju je poganjal parni stroj. Sistem električne napeljave so posodobili leta 1901. Iz nove strojnice pa se z elektriko ni napajala le jama, temveč vsa Postojna. Danes se namesto klasičnih žarnic večinoma uporablja halogenske. Elektronika skrbi, da se postopoma osvetljujejo le določeni predeli jame, električni vodniki pa so, kakor večina luči v jami, prefinjeno zakriti. Najstarejši podzemni poštni urad Postojnska jama in Pošta Slovenije imata zanimivo skupno 112-letno zgodovino. Pohvalita se lahko z najstarejšim podzemnim poštnim uradom na svetu. Razvoj tiska in fotografije, uvedba poštnih znamk ter želja ljudi po spoznavanju zanimivih krajev sta v drugi polovici 19. stoletja v Evropi botrovala razcvetu tiskanja in pošiljanja razglednic. Do leta 1894 so bile razglednice redke, nato pa je njihova uporaba strmo narasla. Število odposlanih razglednic iz Postojne in Postojnske jame se je iz leta v leto povečevalo. Jamska uprava je izkoristila priložnost in na avstrijsko trgovsko ministrstvo na Dunaju naslovila prošnjo za odprtje poštnega urada v jami. Leta 1899 so ob Plesni dvorani zgradili manjši objekt za potrebe poštnega urada. Po dosegljivih informacijah je to najstarejši podzemni poštni urad na svetu, ki sta ga svetovna poštna zveza in avstrijska pošta leta 1901 vključili v seznam poštnih uradov. Podatki o številu poslanih razglednic so vredni občudovanja. Leta 1909 je bilo na binkoštni ponedeljek v jami 12.000 obiskovalcev, ki so v treh urah odposlali 37.000 razglednic. Leta 1911 so za binkošte odposlali 75.000 razglednic, ob Marijinem vnebovzetju istega leta pa še 47.800 razglednic. Poštni urad v jami je sprva deloval le ob posebnih priložnostih, po letu 1911 pa redno. V njem so delali štirje poštni uradniki. Pred urad so postavili pet miz z nadstreškom, kjer so obiskovalci lahko pisali razglednice ne da bi jim nanje padale kapljice iz stropa jame. Leta 1911 so med poletno sezono dnevno prodali med 6000 in 11.000 razglednic. Danes je v Koncertni dvorani urejena razstava o 112-letni zgodovini podzemnega poštnega urada. Obiskovalci lahko kupijo razglednice in posebne znamke z motivi Postojnske jame. Na voljo je tudi razglednica s fotografijo prvega podzemnega poštnega urada na svetu, ki je bila objavljena v dunajskem časniku leta 1911. Zibelka speleobiologije Skrb za varstvo jame se je povečala potem, ko je leta 1831 Luka Čeč v jami našel prvega jamskega hrošča, drobnovratnika. V tistem času so poznali že več najdišč človeške ribice, vendar naravoslovci niso resno razmišljali o podzemeljskih jamah kot o življenjskem prostoru. Z leti pa so sledile nepričakovane najdbe različnih vrst jamskih živali. Vedno bolj množičen obisk in posegi v jamo so imeli na jamsko fauno negativen vpliv. Zaslužni speleolog in poznejši direktor Postojnske jame, Ivan Andrej Perko je predlagal, da se del jame, imenovan Pisani rov, izloči iz turističnega ogleda. Ker so takrat v Postojni načrtovali mednarodni jamoslovni muzej, je imel Perko v mislih tudi jamsko biološko raziskovalno postajo, ki naj bi jo uredili v Rovu novih podpisov. Leta 1931 je bila tako ustanovljena Stazione biospeleologica, ki sicer ni bil prvi tovrstni laboratorij na svetu, bil pa je bogato opremljen. Prenovljena Speleobiološka postaja, Proteusova jama – Vivarij je bila v Rovu novih podpisov obnovljena, restavrirana in ponovno odprta leta 2002. Del je namenjen znanstvenemu delu, v akvarijih pa lahko obiskovalci vidijo žive predstavnike jamskih živali, ki jih danes poznamo preko 150 vrst, v postojnskem jamskem sistemu pa jih živi več kot 100.


text: Radio Aktual - AKTUALno globalno V Moskvi se je začelo sojenje aktivistkam Pussy RiotObjavljeno v AKTUALno globalno 30.07.2012 ob 17:30 Na moskovskem sodišču se je danes začelo sojenje aktivistkam, trem članicam punkovske glasbene skupine Pussy Riot. Na sodišču so se glasbenice znašle, ker so v cerkvi v Moskvi izvedle performans proti tedanjemu premierju in sedanjemu predsedniku Vladimirju Putinu. Članice skupine so obtožbe zavrnile. Pred sodiščem po poročanju nemške tiskovne agencije dpa veljajo poostreni varnostni ukrepi, podporniki glasbenic pa so pripravili demonstracije in glasno vzklikali: "Svobodo za Pussy Riot!" Odvetniki glasbenic so na današnjem sojenju prebrali njihovo izjavo, v kateri so pojasnile, da so s performansom želele izraziti svoje nestrinjanje s tem, da patriarh Ruske pravoslavne cerkve Kiril podpira vladavino predsednika Putina, kar je v nasprotju z rusko ustavo, po kateri je cerkev ločena od države. Izrekle so se za nedolžne obtožb huliganstva, ki naj bi ga spodbudilo "sovraštvo do religije". Ena od članic zasedbe je ob tem dejala, da ji je žal, če je njihovo dejanje nekatere vernike užalilo, saj z njim niso želele nikogar sramotiti, poroča ameriška tiskovna agencija AP. Kot navaja francoska tiskovna agencija AFP, so glasbenice še pojasnile, da so s svojo akcijo želele spremeniti Rusijo, a so morda storile "etično" napako, s katero so prizadele vernike. Koliko časa bo sojenje še trajalo, za zdaj ni znano, je pa sodišče pripor za glasbenice podaljšalo še za nadaljnjega pol leta. Glasbenicam, ki so za zapahi od 4. marca, grozi sedem let zapora, če jih bodo spoznali krive huliganstva, kar jim očita obtožnica. Sodišče je zavrnilo predlog obrambe, da naj bi zaradi napak med preiskavo uvedli novo. Prav tako so se odvetniki pritožili, da so imeli premalo časa za priprave na obrambo. Nasprotovali so tudi odločitvi sodišča o podaljšanju pripora do januarja prihodnje leto, zaradi česar so se že pritožili na Evropsko sodišče za človekove pravice. 24-letno Marijo Aljohino, 23-letno Nadedžo Tolokonikovo in 29-letno Jekaterino Samučevič so aretirali potem, ko so 21. februarja na glavnem oltarju v osrednji pravoslavni cerkvi v Moskvi, katedrali Kristusa Odrešenika, v kratkih krilih in ob ozvočenih kitarah izvedle punk molitev, v kateri so Devico Marijo prosile, naj Rusijo reši Putina. Ta je sicer dva tedna kasneje na volitvah dobil še tretji predsedniški mandat. Aktivistke so v zadnjih letih izvedle več provokativnih performansov, s katerimi so opozarjale na težaven položaj žensk v Rusiji in protestirale proti represivni Putinovi politiki. v.l. Deli z ostalimi nazaj


text: Državnotožilski svet je za vodjo specializiranega tožilstva za pregon organiziranega kriminala izbral Harija Furlana. Pravosodno ministrstvo odločitev pozdravlja. Na imenovanje se je odzval tudi Furlan. Upa, da bo lahko kmalu začel delo in kadrovsko vzpostavitev tožilstva. "To bo zagotovo ena najtežjih nalog, s katero se bom moral spopasti v samem začetku," je zapisal. Poudarja, da je specializacija tožilcev nujna za uspešen pregon najhujših oblik gospodarske in klasične kriminalitete. "Preiskovanja kaznivih dejanj, kjer je potrebno usmerjeno delovanje več državnih organov in nadzornih institucij, se bo treba lotevati z ustanovitvijo specializiranih preiskovalnih skupin. Kazniva dejanja z mednarodnim elementom pa se bodo preiskovala pretežno s pomočjo skupnih preiskovalnih skupin, ki so se v tujini pokazale kot primeri dobre prakse. Velika odgovornost SDT bodo tudi postopki z odvzemom in zavarovanjem protipravno pridobljene premoženjske koristi, saj je SDT izključno pristojno za usmerjanje, preiskovanje, vlaganje in zastopanje predlogov za začasno zavarovanje in odvzem premoženja nezakonitega izvora," je še zapisal. Žgajnarjeva: Izid je bil jasen že od začetka Furlanove protikandidatke, dozdajšnje vodje specializiranega tožilstva, Blanke Žgajnar odločitev tožilskega sveta ni presenetila. "Že od priprave spremembe zakona o državnem tožilstvu in nato tudi z njegovim sprejetjem in začetkom uporabe je bilo jasno, kakšni bodo rezultati," je dejala za Radio Slovenija. Razmišlja tudi o upravnem sporu, a za zdaj še čaka na obrazložitev državnotožilskega sveta. Koliko časa bo sploh še na funkciji, ne ve, saj je odločitev povsem v rokah omenjenega sveta. Na MP-ju zadovoljni "Imenovanje je pomembno predvsem zato, ker omogoča objavo razpisa za dodelitev dodatnih desetih državnih tožilcev v omenjeno specializirano tožilstvo. Tako bo tožilstvo lahko začelo delovati v polni zasedbi z 21 tožilci," so v izjavi za javnost zapisali na ministrstvu za pravosodje (MP). Pregon korupcije in organiziranega kriminala, predvsem gospodarskega, je prednostna naloga tako nove vladne koalicije kot samega tožilstva pod vodstvom generalnega državnega tožilca Zvonka Fišerja. Od novembra, ko je vlada, ki opravlja tekoče posle, z zakonom skupino državnih tožilcev za pregon organiziranega kriminala preoblikovala v specializirano tožilstvo, je za za pregon najzahtevnejših kaznivih dejanj pristojno to 12. tožilstvo. Po Furlanu Žgajnarjeva, po njej Furlan Zdaj je državnotožilski svet odločil, kdo bo to tožilstvo vodil. Kandidata sta bila dozdajšnja voditeljica posebne skupine tožilcev Blanka Žgajnar in direktor Nacionalnega preiskovalnega urada, nekdanji tožilec Harij Furlan. Žgajnarjeva je do zdaj začasno vodila specializirano državno tožilstvo, Furlan pa je bil vodja skupine državnih tožilcev za pregon organiziranega kriminala med letoma 2004 in 2008, a je to mesto predčasno zapustil. Vzrok naj bi bil spor s takratno generalno državno tožilko Barbaro Brezigar. Očitki o političnem nastavljanju Aleš Zalar, minister za pravosodje, ki opravlja tekoče posle, je na predlog generalnega državnega tožilca svetu predlagal, naj izbere Furlana, a njegovo mnenje ni bilo zavezujoče. Kljub temu pa je sprožilo burne odzive poslancev iz vrst SDS-a. Vinko Gorenak, ki je kandidat za notranjega ministra, pod katero naj bi po novem spadalo tudi tožilstvo, je Zalarju očital politično kadrovanje in to, da se za vsem skupaj skriva le težnja po odstranitvi Žgajnarjeve. "Poslanca Vinka Gorenaka verjetno moti, da je imenovanje vodij državnih tožilstev po novem zakonu o državnem tožilstvu depolitizirano, saj o njih ne odloča več minister, ampak državnotožilski svet, ki je strokovno telo, temu pa je stranka SDS vseskozi nasprotovala," pa so na očitke odgovorili na ministrstvu. Potrebujejo motivirane tožilce Kljub vsemu pa bo imel novi vodja tega tožilstva predvsem polne roke dela. Pritegniti mora dovolj tožilcev, motiviranih za delo na najzahtevnejših zadevah gospodarskega kriminala in korupcije, primere, ki jih bodo dobili, pa na koncu pripeljati tudi do sodišča.


text: Slovenija je tako pestra in raznolika država, da jo je vredno spoznavati dlje časa. Pridite jo spoznavati zdaj, ko vas še nikjer ne bodo pričakale množice turistov. Morda se nasmehnete temu povabilu in ga imate za bistroumni nesmisel, a lepote Slovenije so nedvomno vabljive za čedalje več ljudi. Najbolj priljubljene znamenitosti Slovenije resda lahko spoznate v nekaj dneh, a na voljo je še toliko neodkritih lepih kotičkov, da imate lahko teden dni ali več pestro zapolnjen potovalni načrt . Na lastno pest ali pod vodstvom Potovanje po Sloveniji z avtobusom ali vlakom je preprosto med večjimi mesti in turističnimi kraji. Če želite spoznati še podeželje in nekoliko bolj odročne znamenitosti, pa je nedvomno boljša izbira prevoz z lastnim ali najetim avtomobilom . Če sami natančno ne veste, kako bi si uredili potovalni načrt, poglejte ponudbo večdnevnih potovanj regionalnih turističnih organizacij. Ti načrti vključujejo sezname znamenitosti , ki jih je vredno obiskati, priporočilo določenega gostinskega obrata z dobro hrano in vinom ter primerne nastanitve . Potovalni načrt lahko seveda priredite po lastnih željah in potrebah. Če želite povsem brezskrbno potovanje in organizacijo prepustiti nekomu drugemu, preverite ponudbo večdnevnih potovanj turističnih agencij. Te praviloma vodijo manjše skupine v kombijih ali mini avtobusih. Čeprav je potovalni načrt že vnaprej določen, se pri številnih agencijah prilagodijo željam in potrebam članov skupin. Tuje specializirane agencije za Slovenijo Podobno kot pri vodenih izletih vas na potovanje po Sloveniji popeljejo tudi vodniki več tujih turističnih agencij, ki so specialisti za Slovenijo. Preverite, če je v vaši državi taka agencija .


text: Župnijska cerkev Župnijska cerkev je cerkev, ki je sedež župnije in tako velja za glavno cerkev na njenem področju. Napram podružničnim cerkvam (vse ostale) je po navadi večja, ima tudi več opreme ter se vsakodnevno uporablja za bogoslužje. Zavetnik cerkve je ob enem zavetnik celotne župnije in tudi ime le-te vsebuje zavetnikovo ime, naprimer Župnija svetega Lovrenca Brežice. Na godovni dan zavetnika (ali na najbližjo nedeljo) se obhaja glavni župnijski praznik na njegovo čast, imenovan žegnanjska nedelja, farno žegnanje, smenj in še z drugimi izrazi. Ob posebej slovesni sveti maši se na ta dan varuha župnije prosi priprošenj za nadaljnje varstvo ter se mu zahvali za preteklo izkazano pomoč. V župnijski cerkvi se pravtako obhajajo najpomembnejši krščanski prazniki, kot so Velika noč, Veliki šmaren, Božič (polnočnica). Služi tudi podeljevanju zakramenta svete birme ter prvega svetega obhajila. Po običaju se ženin in nevesta poročita v župnijski cerkvi nevestine župnije.


text: London 2012 (11): Kozmus od Pekinga 2008 do danes Primož Kozmus je skozi velika vrata slovenske atletike vstopil s srebrno medaljo iz japonske Osake. Zgodba se je nadaljevala leto pozneje, ko je v Pekingu osvojil naslov olimpijskega prvaka v metu kladiva. Sredi avgusta leta 2009 se je iz Berlina vrnil z naslovom svetovnega prvaka. Nekaj let pozneje Tri leta pozneje se zdi, da bi se lahko vzorec ponovil. Iz lanskega svetovnega prvenstva v korejskem Daeguju je Primož, potem ko je naznanil vrnitev v metališče, domov prinesel bronasto medaljo. Tretjega in petega avgusta leta 2012 Slovenija od Primoža pričakuje (vsaj bronasto) medaljo. Ob tako velikih pričakovanjih se je Kozmus v juniju umaknil v češki Nymburk (slab nastop v uvodu v sezono je botroval prekinitvi atletskega sodelovanja s trenerjem Ogorevcem), od koder se je v domače Brežice vrnil konec julija, prvega avgusta pa je odpotoval proti Londonu. V nadaljevanju novice si lahko pogledate krajši fotopregled od Pekinga 2008 do Londona 2012. (bš, eP) Podpiraš posavski šport? Stisni Všeč mi je in se nam pridruži! Oglasna mreža ePosavje.com - 0590-64-200 - email@example.com


text: Kaj je "remanufakturing" ali industrijska obnova proizvodov Remanufakturing je proces razstavljanja in obnavljanja strojev na nivoju modula, lahko pa tudi na nivoju vsake komponente. Proces je namenjen popravilu oz. zamenjavi obrabljenih delov, lahko pa tudi zamenjavi zastarelih delov in modulov. Deli, ki so podvrženi hitrejši obrabi in imajo pomemben vpliv na performase se zamenjajo. Nekaj dejstev o Remanufakturing-u (obnovi komponent): - industrija večja od "jeklarske industrije", - globalni letni promet višji od 50 mrd €, - dvomestna številka letne rasti, - višji prispevek okolju kot sončna in vetrna energija. Remanufakturing je proces sestavljen iz petih korakov: - popolna razstavitev izdelka - temeljito čiščenje vseh delov - detajlni pregled in razvrščanje delov - obnovitev oz. zamenjava delov - ponovno sestavljanje delov Projekt CLEANER Podjetje FerroČrtalič je pridobilo mesto nacionalnega nosilca projekta CLEANER (CLEaning Engineering for Remanufacturing). Projekt je bil potrjen tako na nacionalni kot tudi na evropski ravni, saj ga je odobrila Evropska komisija. Podjetje FerroČrtalič bo kot partner z bogatimi izkušnjami na področju obdelave in čiščenja površin, v projektu CLEANER sodelovalo z nemškim Inštitutom Fraunhofer ter univerzama v Ljubljani in nemškem Bayeruthu. Projekt CLEANER je usmerjen v industrijo obnove proizvodov, ki predstavlja dinamično razvijajoč in perspektiven segment industrije. Industrijska obnova proizvodov (angl. remanufacturing) postaja v okviru trajnostnega razvoja ena od ključnih industrijskih panog, po velikosti primerljiva oz. večja kot je industrija jekla. Cilj podjetja FerroČrtalič je v okviru projekta CLEANER razviti nove tehnologije, metode in indikatorje za definiranje parametrov čistosti, razvoj novih čistilnih tehnologij, analizo čistosti in razvoj merilne opreme in razvoj rešitev za učinkovit tok materiala v procesu čiščenja. Na osnovi rezultatov navedenih raziskav in razvoja bo razvita baza znanja in spletno orodje za podporo odločanju, ki bo omogočalo uporabniku prijazen in učinkovit dostop do znanja in informacij vezanih na procese čiščenja. Uradna stran projekta Čiščenje obnovljivih proizvodov - Članek IRT Mednarodni evropski projekt CleanER (čiščenje obnovljivih proizvodov) pod okriljem mreže EraSME ima namen raziskati in združiti znanje tehnologij čiščenja na področju industrijske obnove proizvodov. V sklopu načrtovanja in uporabe tehnologij čiščenja so ugledna nemška podjetja BU-Drive, Herrmanns, Mela, MD Rebuilt, Klubert+Schmidt in slovensko podjetje FerroČrtalič sklenila povezati most z nemškim Fraunhofer institutom, Univerzo Bayreuth in laboratorijem LAKOS iz Univerze v Ljubljani. V sklopu globalnega razvoja industrijske obnove proizvodov bo podjetje FerroČrtalič d.o.o. svoje dosežke predstavilo že letos na največjem sejmu ReMaTec 2011 s področja industrijske obnove proizvodov v Amsterdamu (19.-21.06.2011), kjer bo g. Bojan Črtalič predaval o tehnologijah čiščenja z različnimi postopki v fazi razvoja industrijske obnove proizvodov. Naj tudi vam pomagamo rešiti takšne in podobne probleme! Za več informacij o naših rešitvah in izdelkih pridite v stik z nami!


text: Tokratno ime glasbene zloženke Hit vikend sta ameriška glasbenika in avtorja Paul Simon in Art Garfunkel. Fanta, ki sta z glasbo začela že zgodaj, saj sta prvi singel, pod imenom Tom in Herry izdala že v najstniških letih. Sredi 60-ih se je začelo zares, tokrat pod imenom, ki je postalo sinonim za enega najboljših duetov vseh časov:, Simon & Garfunkel. Do današnjega dne je za poznavalce njunega dela v preteklosti, do 70-tega leta pravzaprav, ko je izšel njun zadnji studijski album, njuna glasba dobesedno topla kopel sladkih harmonij iz katere ušesa ujamejo živahen odmev brezčasnih pesmi. Prav ta odmev, ki prihaja iz marsikatere njune skladbe še dandanes, ni nikakšrna slučajnost. Skupaj sta delovala tako dobro, da ju je bilo slišati tudi na lestvici Rolling Stone revije, ki je na eno mesto spravila sto tistih, ki so s svojim delom oblikovali svet. Preden sta se razšla torej, sta naredila dovolj, da sta rep slave vlekla za seboj desetletja dolgo, vse do današnjih dni. Glasbena partnerja, ki se kot zakonca, ki se slabo razumeta med seboj, kljub temu, da sta skupaj najboljša, razhajata in sestajata na vročih zmenkih. V tem primeru vročih koncertnih dogodkih predvsem, ki so razprodani preden človek utegne reči "koncert bo". Od nekdaj sta bila v glavah ljudi eno. Onadva pa, kot da bi imela med seboj neskončen dren, tega nista bogve kako zelo upoštevala. Arthur Ira Garfunkel je poet, diplomirani filozof, umetnostni zgodovinar in celo magister matematike. Preden je dobro začel z doktoratom, se mu je zgodila glasbena kariera in ga potegnila v popolnoma drugo smer. Paul Frederic Simon se je po drugi strani posvečal študiju literature in prava, vendar ga je nekje vmes posrkal rock, v katerem je ostal. Na glasbenem področju sta bila oba, skupaj in posamezno tako dobra, da pomembne nagrade niso izostale. Art je v žep pobral 6 Grammyjev, glasbeno nekoliko uspešnejši Paul 12. Oba imata tudi Grammyja za življenjsko delo. V soboto in nedeljo vam bo Nati pripovedovala o zanimivostih iz njunega življenja, vključno s podatki o zavidiljivem številu poslušalcev, ki jima je prisluhnilo v živo. AnketaKaj si o fotomontaži mislite vi? od 13 do 15°C od 9 do 15°C od 7 do 15°C


text: Nasveti za varno mreženje preko spleta - Razložite učencem, kateri podatki so osebni. Podatkov o njih samih, družinskih članih ter prijateljih, kot so npr. polno ime, telefonska številka, domači hišni naslov oz. ime šole, naj ne objavljajo javno ter naj jih na spletu ohranijo zasebne. - Učencem pokažite, kako naj v spletnih mrežah uporabljajo nastavitve zasebnosti, s čimer omejijo, kdo vse lahko vidi njihov profil v družabnem omrežju. - Učencem svetujte, naj v družabnem omrežju objavljajo le informacije, slike, komentarje, videoposnetke, za katere jim je vseeno, če jih vidijo tudi drugi. Slike z norih zabav, žaljivi in obrekljivi komentarji ne sodijo na splet, saj so tam na voljo vsem uporabnikom interneta in ko se enkrat objavijo, tam ostanejo za vedno. - Učence naučite, da bodo spoštovali tudi zasebnost drugih. Še posebej naj bodo previdni pri objavljanju osebnih podatkov drugih oseb brez njihovega dovoljenja, vključno s fotografijami. Zavedajo naj se, da je takšno početje lahko tudi kaznivo dejanje. - Spregovorite z učenci o spletnem nadlegovanju v družabnih mrežah. Razložite jim, da imajo lahko besede, ki jih tipkajo, in slike, ki jih objavljajo, posledice v resničnem življenju: prizadenejo tistega, ki jih prejme, in naredijo grd vtis o tistem, ki jih pošilja. Učenci naj zaupajo vam ali staršem, če se zaradi nečesa na spletu počutijo neprijetno. Neprimerne vsebine, kontakte oz. nadlegovanje jim lahko pomagate prijaviti na sami spletni strani družabne mreže, kjer obstajajo mehanizmi za prijavo zlorab. - Gesla so skrivnost, zato naj jih ohranijo zase in pogosto menjavajo. Mladi gesla za dostop do spletnih omrežij, kakor tudi elektronske pošte in programov za takojšnje sporočanje, npr MSN, pogosto zaupajo svojim prijateljem/sošolcem in niti ne pomislijo, da se tudi najboljša prijateljstva lahko razdrejo, kar lahko privede do zlorabe gesel ter medsebojnega obračunavanja tudi tako, da nekdo v njihovem imenu piše neprimerne komentarje ali objavlja neprimerne fotografije oz. videoposnetke. - Nič ni narobe, če učitelji tudi uporabljate družabna omrežja, npr. Facebook. Strogo pa je potrebno ločevati med vašo zasebno uporabo in uporabo za potrebe šolskega dela. Priporočamo vam, da si ustvarite poseben profil za šolske aktivnosti, hkrati pa upoštevajte tudi dejstvo, da je meja za uporabo večine družabnih omrežij 13 let.


text: Analiza, ki jo je sicer s posebnim programom za iskanje plagiatov opravila Fakulteta za računalništvo v Mariboru (FERI), je pokazala, da magisterij poslanca vsebuje več kot 90 odstotkov tuje diplome, ki pa ni navedena kot vir, poroča Večer. Poslanec naj bi prepisoval iz diplome študentke ljubljanske ekonomske fakultete. Ambrožič je očitke že zavrnil in dejal, da ni prepisoval in zato nima slabe vesti. Virant: Če navedbe držijo, mora poslanec odstopiti "Plagiatorstvo je obsojanja vredno. Če navedbe držijo, mora poslanec odstopiti. Ne želim ga pa obtoževati in obsojati, ker ne poznam podatkov," pa je v odzivu poudaril predsednik DZ-ja Gregor Virant. "Primer je zrel za disciplinsko komisijo" Milan Ojsteršek iz FERI je povedal, da gre pri vsem tem vsaj za kršenje avtorskih pravic, ker so navedki predolgi. Prodekan ljubljanske Fakultete za družbene vede Jernej Pikalo pa meni, da je primer zrel za disciplinsko komisijo, še piše Večer. Ne gre za osamljen primer V slovenskem političnem prostoru smo se sicer že v preteklosti soočili s podobnimi primeri. Diploma poslanca Pozitivne Slovenije Mitje Meršola naj bi bila skoraj dobesedni prepis njegove knjige. Nekdanji član stranke DeSUS, danes pa samostojni poslanec Ivan Simčič, je osumljen ponarejanja srednješolskega spričevala, poslancu Branku Mariniču, ki je bil izvoljen na listi SDS, pa je sodišče prisodilo pet mesecev pogojne kazni zaradi napeljevanja h kaznivemu dejanju ponarejanja listin pri izpitu iz nemščine. Ta sodba sicer še ni pravnomočna. V zadnjem času pa je odmevala tudi afera, povezana z Markom Jakličem. Senat ljubljanske ekonomske fakultete je direktorju Lekarn Ljubljana Jakliču tudi uradno odvzel magistrski naziv. Fakulteta je namreč 16. decembra v Uradnem listu preklicala veljavnost izdane diplomske listine, ker je po ugotovitvah senata magistrsko delo Jakliča iz 25. novembra 2005 plagiat. Kršitev zakona o avtorskih in sorodnih pravicah Prepisovanje v obsegu, kot ga je potrdil računalniški program omenjene fakultete, brez navajanja vira in ustreznega citiranja predstavlja kršitev zakona o avtorskih in sorodnih pravicah. Kot je za časnik povedala direktorica Inštituta za intelektualno lastnino Maja Bogataj Jančič, nedovoljena uporaba tujih avtorskih del predstavlja poseg v moralne, lahko pa tudi v materialne pravice tretjih oseb, v tem primeru avtorske pravice diplomskega dela. Janković: Odločitev bo sprejel svet stranke Predsednik Pozitivne Slovenije Zoran Janković je dejal, da bo odločitev, kako bodo ravnali, naslednji teden sprejel svet stranke. Še prej pa bodo poslali pismo na fakulteto, kjer je Ambrožič magistriral, in na fakulteto, kjer naj bi ugotovili nepravilnosti. Na podlagi tega bo svet nato sprejel odločitev. Ambrožič pa je dejal, da ne pristane na trditve, da je njegova magistrska naloga plagiat in da je šla čez vse ustrezne postopke. Univerza poudarja odgovornost avtorja za pristnost magistrskega dela Za pristnost magistrskega dela je v prvi vrsti odgovoren avtor, so v odzivu na navedbe o domnevno prepisanem magistrskem delu poslanca Ambrožiča poudarili na Univerzi v Mariboru. "Te stvari se dogajajo, ne samo pri nas. V upanju, da bi bilo tega čim manj, ima Univerza v Mariboru že leto ali dva mehanizem, s katerim z bazami, ki so na voljo, preverja avtentičnost posameznih del. Vendar je odgovornost za to izključno na strani avtorja," je na novinarski konferenci v Mariboru poudaril prorektor za finančne zadeve Zdravko Kačič. "Bolj sporno kot sam dokument je to, da študenti sploh pomislijo na kaj takega" Po njegovem mnenju je bolj kot sam dokument sporno to, da študenti sploh pomislijo na kaj takega. "Zagotovo študentje v določenih okoljih, kot so Zahodna Evropa, ZDA in Japonska, tega ne počnejo vsaj ne v takšnem obsegu, ker je vcepljanje nekih moralnih vrednot, da je to nedopustno, bistveno močneje prisotno kot pri nas," je dejal. Mentor po besedah Kačiča le s težavo preverja pristnost vseh nalog. "Vsak diplomant podpiše izjavo, s katero zagotavlja, da je to njegovo delo. In s tem prevzame vso odgovornost nase," je pojasnil.


text: Lansko leto po oceni Geodetske uprave RS (Gurs) na splošno ni prineslo pomembnejših sprememb na slovenskem nepremičninskem trgu, čeprav so se povprečne cene stanovanj v zadnjem četrtletju ob rasti prometa znižale. Vendar to zaenkrat še ni zaneslj Tomaž Košak, šef oddelka finančne stabilnosti pri Banki Slovenije, opozarja, da je zgrešeno splošno prepričanje v naši družbi, da je bančno posojilo pravica podjetij; bančno posojilo ni pravica, ampak je privilegij tistih, ki bodo posojilo sposobni Deželna vlada Turingije namerava prireditve v Lisztovem letu 2011 podpreti z 1,2 milijona evrov. "Franz Liszt velja za utelešenje virtuoza, Evropejca, državljana sveta v Goethejevem smislu," je ob konstituiranju častnega odbora za prire Evropska komisija je danes v Bruslju priporočila vstop Estonije v območje evra s prihodnjim letom. Ta baltska država naj bi tako 1. januarja naslednje leto svojo krono zamenjala za skupno evropsko valuto in postala 17. članica območja evra. Vlada se je danes sešla na delovnem posvetu o pripravi predlogov proračunov za leti 2011 in 2012. Cilj je skušati najti možnosti za takšno prerazporeditev sredstev, da bi hkrati ustvarili pogoje za gospodarsko rast in zmanjšanje proračunskega priman


text: SLOVAR Naslovnica Najnovejša gesla Naključno geslo Gesla po abecedi Gostujoče pero Teorija in praksa Ali veste, da ... PRISPEVAJTE Kako naj se lotim? Dodajte novo geslo Napišite nov članek Dopolnite star članek Razvezani jezik - kaj je to? Priobčitve Podobniki Osebek praviloma ženskega spola tipa Helga z oktoberfesta. Ženska, obdarjena z velikim, bujnim oprsjem. Ima joške od tukajle (npr. Ljubljane) do Koroške. Joške s Koroške= Tina Maze (not Your bisiness)


text: braziljana napisal/-a:Slučajno sem naletela na tale forum, ki ima čudovito ime: iskreni.net. Najlepše je biti med iskrenimi ljudmi. Zato sem se odločila, da iskreno napišem nekaj na ta forum in upam, da bom dobila tudi kakšne iskrene odzive. Izbrala sem temo, ki je trenutno zelo aktualna, pa tudi pomembna za celo človeško populacijo, to je: "Resnica o cepljenju". Za resnico mora človek dozoreti, biti pripravljen zanjo. Lahko se zgodi, da nam ne bo lahko sprejeti resnice. Miselni vzorci, ki so nam bili vsiljeni v življenju skozi manipulacijo in propagando nam bodo preprečili sprejeti resnico, če se ta ne bo skladala s programom, ki ga imamo v zavesti. Naš program, ki ga imamo v zavesti pa je tak, da radi verjamemo tisto, kar mislimo, da je za nas dobro, če so nam tako rekli drugi. Pri tem nikoli ne gremo preverjati vira. Če je to TV, časopis, radio....ne preverjamo. Če je to priznani strokovnjak........ne preverjamo. Če je to nekdo, ki ga poznamo......ne preverjamo. Če je to zdravnik........ne preverjamo. V glavnem večji del svojega življenja preživimo kot zgledni verniki družbe. Prepričani smo, da sta družba in sistem v njej naravnana tako, da je to za našo dobrobit. Pa je temu res tako? Ne, to še zdaleč ni tako. Resnica o cepljenju je zelo kruta. Gre za to, da cepljenje nima nobene zveze s tem, kar nam o njem govorijo. Cepljenje ni namenjeno zaščiti pred boleznimi ali odpravljanju bolezni. To je le krinka pod katero se skriva kruta resnica: cepljenje je namenjeno načrtnemu uničenju imunskega sistema ljudi, kar jih naredi ranljive, občutljive in podvržene različnim boleznim. Resnica je ta, da imunskega sistema, ki jim ga bo uničilo cepljenje, nikoli v življenju ne bodo mogli več obnoviti. Ne misliti, da zdravniki kaj vedo o tem. Oni so samo avtomatizirani izvajalci, zlorabljeni da igrajo vlogo orodja v rokah neusmiljenih rabljev. Že zdavnaj so bili podvrženi indoktrinaciji v šolah, kjer jih učijo o boleznih, ne pa o zdravljenju. Oni ne znajo zdraviti, oni znajo prepoznati bolezen in predpisati zdravilo. To je njihov program, v katerega so bili prisiljeni. Oni ne vedo, kaj vsebujejo cepiva in kaj vse se v cepivu nahaja, a vendar nikoli ne bodo podvomili vanj. Prepričani in programirani tako, da verjamejo v to, kar jim povedo farmacevtske družbe, uradne zdravstvene organizacije in inštitucije, priznani in potrjeni znanstveniki, nikoli ne bodo pomislili, da je s cepivom lahko kaj narobe. Tega sploh niso sposobni pa tudi če bi bili, nimajo pri tem nobene dejanske moči. Če bi ne bilo tistega vestnega in kot kaže, na vse manipulativne programe imunega laboratorijskega delavca na Češkem, ki si je drznil preveriti, kaj vse se v novem cepivu proti virusu gripe N1H1 nahaja, še danes ne bi vedeli, kako daleč lahko vse to gre. In gre res daleč, saj se v cepiva dodajajo razni stimulanti, počasni ubijalci, ki bodo v prihodnosti na daljši rok povzročali različne bolezni kot so avtizem, sladkorna, povišan krvni tlak, alzhajmerjeva bolezen, skleroza multipleks, rak različnih oblik (tumorji, levkemija...) in še marsikaj drugega. Se vam zdi, da bo kdo kdaj pomislil na kakšno povezavo med cepljenjem in temi boleznimi? Da se v cepivih nahajajo različni biološki strupi, težke kovine in razne druge snovi, za katere se niti približno ne ve, zakaj sploh morajo biti prisotni v cepivih, saj nimajo prav nobene funkcije, človek ne bi pomislil niti v najbolj norih sanjah. Ampak, ljudje božji, to se res dogaja, prav pred našimi očmi. Ali smo pripravljeni to prenesti? Smo se sposobni soočiti z najhujšo resnico, ki bo za vedno spremenila naš pogled na življenje, da smo v veliki nevarnosti za svoje zdravje in obstoj? Da za velikimi farmacevtskimi giganti ne stojijo le ljudje, ki so pohlepni za denarjem, ampak so neusmiljeni uničevalci vsega življenja na zemlji, režiserji masovnega genocida, ki je tako neznansko strašljiv, da človek nanj niti pomisliti ne upa, kaj šele, da bi verjel, da se to res dogaja. Prišel je čas, ko se mora vsak človek za trenutek ustaviti in pomisliti, kaj se okrog njega dogaja. Ali se nad nami res izvaja manipulacija tako da niti ne pomislimo več na to, koliko in če sploh še kaj odločamo o sebi in svoji usodi? Ste se kdaj vprašali, zakaj se nekateri ljudje tako krčevito upirajo in borijo za nekatere spremembe, ki se nam zdijo nesmiselne in jih zato vidimo kot nore ali prepotentne? Ali smo se kdaj vprašali, če morda oni ne vedo nekaj več kot mi? Da morda imajo informacije, na osnovi katerih je njihovo početje popolnoma razumljivo in edino logično. Ljudje na vseh koncih sveta se borijo proti obveznemu cepljenju vseh vrst. Ne zato, ker ne bi zaupali cepivom, saj bi jim lahko v marsičem pomagala. Borijo se proti cepljenju kot takem, ker jih postavlja v zelo ranljiv položaj manipuliranja z njihovim zdravjem in življenjem. Ranljivim zato, ker je to najlažji način za vnos različnih agentov tako bolezni kot uničenja imunskega sistema. Ker je to najlažji način za masovno kontrolo prebivalstva in njihovega zdravja. Ste morda vedeli, da v primeru splošne svetovne ogroženosti zdravja (epidemije) preneha pravica odločanja zdravstvenih inštitucij v posameznih državah in kontrolo nad prebivalstvom prevzame svetovna zdravstvena organizacija? Ta ima vso pravico, da nas prisili v kakršen koli obvezen ukrep, tudi v obvezno cepljenje, če bi se ji to zdelo potrebno. V takem primeru izgubimo vso pravico odločanja o sebi in smo na milost in nemislost prepuščeni vsemu, kar bi se jim zahotelo. Mar niso za take namene najbolj pripravne razne epidemije in širjenja bolezni večjih razsežnosti? V zadnjem času smo priča čedalje pogostejšim pojavom različnih oblik bolezni, za katere se že v naprej napoveduje, da se bodo spremenile v epidemije svetovnih razsežnosti. Kot da kar naenkrat narava postane neverjetno aktivna v proizvodnji novih in novih bolezni ali pa v obujanju starih, ki so bile že zdavnaj izkoreninjene, pa se zopet pojavijo kot že zdavnaj pozabljeni okostnjaki, padli iz zaprašenih omar preteklosti s svojo strašljivo grozljivostjo golih kosti. Mar si sploh lahko še privoščimo, da take očitne znake manipuliranja in priprave masovnih pojavov v znanstvenih laboratorijih še spregledamo? Prišel je čas, ko se moramo prebuditi iz neznanske manipulacije in prevzeti skrb za svoj obstoj v lastne roke. Informacije so ključnega pomena. Kontrolirani mediji so namenjeni masovni manipulaciji z ljudmi in ne osveščanju ljudi. Za osveščanje je potrebno najprej razumeti, da resnica ne bo sama od sebe prišla do nas, ampak da jo moramo poiskati. Prebuditi se moramo iz iluzije, da je svet lep in namenjen nam. Svet je lep, ampak je v rokah nekaj svetovnih elit, ki jim ni mar ne za nas ne za naše otroke. V svoji sprevrženi igri jim ni problem narediti kar koli, le da bi dosegli svoj cij, to pa je popolna kontrola nad nami. Ali bomo to dopustili ali ne, je naša odločitev. Hvala, če ste vsaj malo pripravljeni razmisliti o tem, kar sem napisala. Naj vas ne bo strah pogledati resnici v oči. Resnica je edina, ki osvobaja. Najhuje je, kadar je človek prostovoljni ujetnik in se tega ujetništva sploh ne zaveda. Zanj svoboda nikoli ne bo dosegljiva. Z ljubeznijo, braziljana. Po forumu brska: 0 registriranih uporabnikov in 1 gost Edinstvena priprava za zakon v Sloveniji! Naučite se naravnih metod načrtovanja družine! Šola rahločutnega starševstva. Odgovor na potrebe številnih zakoncev, ki iščejo skupino zakoncev. Prva študijska skupina teologije telesa v slovenskem prostoru.


text: Očitno so dnevi, ko so kriminalci morali z izvijači odpirati vrata avtomobilov ali razbijati okna, da so jih lahko ukradli, mimo. Sedaj mora biti avtomobilski tat tudi 'heker'. On-Board Diagnostic (OBD) sistem da lastniku avtomobila pač informacije o delovanju in stanju avtomobila. A prav v tem se skriva trojanski konj. Gre namreč za programske sisteme, v katere lahko vdrejo hekerji. Večina avtomobilov srednjega in višjega razreda se danes odklepa z daljinskim ključem na radijsko frekvenco in v Veliki Britaniji so nenadoma opazili porast kraje BMW-jev. Tatovi so namreč ugotovili, kako prodreti v sistem OBD ter ga sprogramirati na novo. Uspejo pa tudi onemogočiti alarm, ki se vklopi, kadar v avtomobil vstopi nepooblaščena oseba. V videoposnetku je prikazano, kako 'enostavno', če ima oseba pravo znanje, in hitro je moč ukrasti BMW X6. Svoje mnenje pa lahko izrazite tudi na naši Facebook strani! Na svetovno prvenstvo Big Game Fishinga, ki je letos potekalo na Kostariki, se je uvrstila tudi ekipa slovenskih fantov - Lovača team. Z nami se je pogovarjal eden od članov ekipe, Aljoša Hribar, ki je med 340 posamezniki zasedel odlično 5. mesto! Slovenija 7°C | 14°C Nedelja 26. maj 2013


text: Modem Izberite Meni > Povezov. > Modem . Skupaj z združljivim računalnikom lahko uporabljate mobilno napravo kot modem, na primer za povezavo s spletom. Preden uporabite napravo kot modem, poskrbite za naslednje: - V računalniku morate imeti nameščeno ustrezno komunikacijsko programsko opremo, kot je Nokia PC Suite. Več informacij boste našli v priročniku za uporabo zbirke Nokia PC Suite. - Pri mobilnem operaterju ali ponudniku internetnih storitev morate naročiti ustrezne omrežne storitve. - V računalniku morate imeti nameščene ustrezne gonilnike. Namestite gonilnike za kabelsko povezavo. Morda boste morali namestiti ali posodobiti tudi gonilnike za infrardečo povezavo ali povezavo Bluetooth. Če želite napravo povezati z združljivim računalnikom po infrardeči povezavi, pritisnite tipko za pomikanje. Prepričajte se, da sta infrardeča vmesnika naprave in računalnika obrnjena drug proti drugemu ter da med njima ni ovir. Če želite napravo povezati z računalnikom prek brezžične tehnologije Bluetooth, začnite povezovanje v računalniku. Vmesnik Bluetooth na napravi vključite tako, da izberete Meni > Povezov. > Bluetooth in Bluetooth > Vključeno . Če napravo povezujete z računalnikom po kablu, začnite povezovanje v računalniku. Nekatere druge komunikacijske funkcije morda ne bodo dostopne, ko boste napravo uporabljali kot modem.


text: Igraj poker na poti, in to z istimi vrhunskimi funkcijami in podporo, zaradi katerih je PokerStars izbralo že več milijonov igralcev po celem svetu. Uporabi spletno Blagajno za upravljanje tvojih razpoložljivih sredstev na poti, neposredno na tvoji mobilni napravi! Uporabiš jo lahko tudi za opravljanje denarnih nakazil v aplikaciji Mobile Poker. Zdaj lahko igraš poker na poti s PokerStars aplikacijo Mobile Poker - neposredno na tvoji iPhone®, iPad® ali AndroidTM napravi! Igraj z milijoni uporabnikov na tvoji dlani in uživaj v neverjetnih funkcijah, kot je Hitro prisedi z gumbom 'Igraj zdaj', ki ti omogoča, da se v trenutku pridružiš tvojim priljubljenim igram in turnirjem že z enim klikom. Igraj na tvoji iPhone napravi za doživetje najboljše mobilne izkušnje ali na tvoji iPad napravi, kjer boš lahko doživel prednosti večjega ekrana in daljšega trajanja baterije - še posebej primerno za turnirje in dolge seje ring iger. Na voljo ti bodo iste vodilne poker funkcije, ki jih lahko pričakuješ od največje spletne poker strani na svetu, vse optimizirane za tvojo AndroidTM napravo. Uporabi tvojo AndroidTM napravo za igranje ring iger , Sit & Go in večmiznih turnirjev, primernih za igralce vseh stopenj in z funkcijami, kot so klepet, hiter način pridružitve k mizi, igranje pri več mizah hkrati in učne videe, prilagojene za mobilnike in tabličnike. Si pripravljen za igranje pokra na poti? Potem začni igrati PokerStars Mobile Poker in se pridruži igri kjerkoli in kadarkoli. Vse, kar moraš vedeti o turneji European Poker Tour (EPT), je zdaj na voljo kot aplikacija. Preveriš lahko podrobnosti o turneji, sporede, pravila in strukturo festivalov, ter izveš, kako so se odrezali tvoji prijatelji na posameznem turnirju. Poleg ponujanja informacij v realnem času ti vodič po EPT turneji omogoča tudi pregled statusa denarnih iger in satelitov, ki potekajo na dogodkih, zadnjih novic in tvitov ter uradnih fotografij dogodka. Bodi na tekočem z najbogatejšo poker turnejo na poti. Preprosto sezi v svoj žep in odpri aplikacijo EPT Guide! Oglej si vse najnovejše videe iz sveta pokra, vključno s celotnimi TV oddajami, klasičnimi posnetki iz največjih spletnih turnirjev in turnirjev v živo ter intervjuji z igralci. Glej PokerStars Big Game, European Poker Tour (EPT), PokerStars Caribbean Adventure (PCA), Online Poker Show in številne druge oddaje brezplačno in to neposredno na tvojem telefonu. Z aplikacijo PokerStars TV boš na tekočem z vsemi poker dogodki, ne glede na to, kje se nahajaš. Ustvariš lahko svoj kanal in celo deliš tvoje priljubljene videe s prijatelji prek Facebooka. PokerStars Clock je aplikacija, zaradi katere je igranje poker turnirjev doma zabavno in enostavno, in ki ti nudi vse, kar potrebuješ, da ustvariš odlično igro med tabo in tvojimi prijatelji. Določi natančno, kako naj potekajo tvoji domači turnirji, saj imaš na voljo možnosti za nastavitev višine in dolžine trajanja stopnje blindov, vstopnin, rebuyjev in add-onov, premorov, števila igralcev in številne druge. Uporabi aplikacijo PokerStars Clock za različna orodja, ki ti bodo pomagala pri organiziranju popolne domače poker igre, vključno s turnirsko uro in popolnoma nastavljivimi možnostmi za vstopnine.


text: Orlando Duque okreva po uspešni operaciji gležnja, zaradi česar je moral zapustiti letošnjo sezono tekmovanj. Glede na vrhunsko pripravljenost, s katero je pričel letošnje leto, smo prepričani, da bo med okrevanjem skrbno načrtoval svojo veliko vrnitev! Svetovni prvak leta 2009, ki mu je leta 2010 naslov speljal Gary Hunt, je zmagal na otvoritvi sezone na Velikonočnem otoku, nato pa je zmagal še v Mehiki ter tako vsem pokazal, da povsem resno namerava vrniti krono na svojo glavo. Čeprav Kolumbijec ne izključuje možnosti vrnitve pred koncem sezone, mu bo poškodba, do katere je prišlo med skokom s padalom na Havajih, težko dopustila vrnitev v sam vrh letošnjega tekmovanja. 'Upam, da se bom vrnil v letu 201 - če se to ne bo zgodilo, sem prepričan, da bom v letu 2012 v vrhunski pripravljenosti' „Resnično je škoda, da me je ta poškodba zaustavila,“ pravi Duque. „Pričel sem več kot odlično in veselil sem se nadaljevanju uspešne sezone. Nesreče se žal dogajajo in sedaj moram vso energijo usmeriti v svoje okrevanje." Gleženj je izjemno pomemben za vsakega skakalca, zato 36-letni Duque ne bo skušal pospešiti svojega okrevanja. „Povsem se zavedam dejstva, da je govora o gležnju, stopalo pa je izjemno pomembno pri vsakem skoku - biti mora čvrsto pri odrivu, v zraku in še zlasti pri dotiku z vodno gladino. Šele, ko se bo moj gleženj vrnil v svoje prvotno stanje, bom lahko znova skakal z višine več kot 20 metrov.“ Svetovna serija Red Bull Cliff Diving se nadaljuje 22. maja v Grčiji.


text: Turistični informacijski center:TIC Nova Gorica Bevkov trg 4, 5000 Nova Gorica +386 5 330 46 00 Je razpotegnjeno naselje na NM 86 m, vzdolž 4 km dolge istoimenske doline, ki sega od Ajševice do državne meje pri mednarodnem mejnem prehodu Rdeča hiša. Dolino omejuje na južni strani pobočje Stare Gore in Markovega hriba, na severni strani pa gozd Panovec. Strjena naselja so locirana v dnu same doline in na pobočju najbližjih vzpetin. Ob križišču cest blizu MMP je po drugi svetovni vojni zrasla stanovanjska četrt.


text: Lesena vrata Lesena vrata so namreč postala že precej redka. Tu in tam jih še lahko zasledimo na kakšni starejši hišici ki stoji sama ob robu vasi. Lesena vrata je danes tako zamenjala plastika in tudi alumini je vse pogostejši. Lesena vrata tako očitno postajajo del naše preteklosti. Po eni strani je to kar nenavadno saj so prava lesena vrata lahko videti odličnoin so seveda zelo učinkovita, pa tudi cena je ugodna, saj je fantastična cena. Je pa postopek izdelave takšnih vrat precej dolgotrajen in posledično tudi drag. To je verjetno glavni razlog, da so bila lesena vrata izrinejna s Pvc materiala. vendar ne pozabimo lesena vrata manj onesnažujejo okolje in poraba energije je manjša.Tako lahko Slovenija prihrani ogromno energije. Slovenija pa ne sme pozabiti da bo tudi manj onesnažena če bo uporabila les in ne plastiko.


text: Začenja se dražba: Simoncellijev CBR1000 RR naprodaj Predstavniki Fundacije Marca Simoncellija so sklenili, da vendarle prodajo motor CBR1000RR Fireblade, ki ga je posebej za SuperSicov muzej oblikoval Aldo Drudi. Dražba se začenja že v četrtek. Potem ko je japonski motociklistični gigant Honda v sklopu dirke za veliko nagrado Italije doniral Fundaciji Marca Simoncellija dva motorja (tovarniško hondo RC212V in posebno izvedbo modela CBR1000RR Fireblade), so se predstavniki fundacije odločili, da bosta oba krasila Simoncellijev muzej. Nekaj dni pred začetkom dirkaškega vikenda v Misanu pa so si vseeno do neke mere premislili in bodo v četrtek model CBR1000RR Fireblade, ki ga je oblikoval Aldo Drudi, dali na dražbo. (Foto: Reuters) Vse skupaj bo potekalo v sklopu akcije Dedikato, izklicna cena pa bo en evro. Zaključek dražbe bo 19. septembra ob 21. uri, zbrani denar pa bo končal na računu fundacije in ga bodo nato namenili tistim, ki so pomoči najbolj potrebni. Predaja motorja se bo zgodila šele meseca novembra, in sicer na motorističnem šovu EICMA v Milanu.


text: Sporočila za javnost in dodatne informacije za medije Ta stran je namenjena novinarjem in odgovornim za odnose z javnostjo. Tukaj so objavljene zadnje novice in poročila v zvezi z dogodki v Sloveniji in v EU. Specifične poizvedbe prosimo naslovite na: info (at) greenpeace.si ali 059 056 180. Za dostop do fotografij in drugih multimedijskih materialov, ki jih izdaja Greenpeace International, kliknite tu. Greenpeace je neodvisna globalna organizacija, ki si preko kampanj prizadeva za spremembo odnosov in vedenja, zaščito in ohranitev okolja ter za promocijo miru. Za svoje delovanje ne sprejema finančnih sredstev inštitucij EU, vlad, korporacij ali političnih strank.


text: Sirska vojska postopoma spet prevzema nadzor nad Kuasairjem in okolico. Sirski predsednik Bašar Al Asad pa je zatrdil, da se pred volitvami ne bo odpovedal oblasti. Mmm, kaj bo danes za kosilo? Na najdi.si je zdaj na enem mestu zbranih več kot 22.000 receptov. Preverite! Američanka Christy Walton se letos ponaša z nazivom najbogatejše ženske in desete najbogatejše osebe na svetu. Bogastvo je podedovala po možu, sinu ustabnovitelja WalMarta. Svetovno znana ameriška astronavtka, ki je že dvakrat poletela v vesolje, je svoj tokratni obisk pradomovine začela na Bledu, z njim pa želi mladim sporočiti, da so pred njimi vse možnosti. Legendarni angleški nogometaš David Beckham, ki je pustil velik pečat v nogometnem, je v soboto očitno odigral zadnjo tekmo v karieri. Ob odhodu z igrišča v 81. minuti so ga preplavila čustva. "Nerazumno je razglabljati o pravi meri telesnega kaznovanja ter pravi meji med nasiljem in kaznovanjem - edina prava in varna meja je ničelna toleranca do nasilja." Parlament EU-ja se bo prihodnji teden izrekel o poročilu o boju proti davčnim goljufijam, utajam in oazam. Podpora dokumentu bi lahko pomenila pomemben korak v boju zoper davčne goljufe in špekulante. Oddajo o prenovi doma si poglejte v nedeljo ob 17.55 Letošnji Diggit med drugim prinaša tudi okroglo mizo Kako doseči potrošnika - vedno in povsod, na kateri bo pogovor med tremi vrhunskimi strokovnjaki vodil mag. Bojan Amon. Šov Denisa Avdića Kviz z Jonasom Šov z Nino Osenar in Miho Brajnikom Vsako leto tekmovanje za pesem Evrovizije zbuja veliko pozornosti. Vse o tem kaj se je, se bo in kaj se dogaja v zvezi z Evrovizijo zbrano skupaj, na enem mestu. Naložite si na svoj mobilnik najnovejše melodije, slike, igre ali uporabite Spletno pošto planet.si Informativna oddaja DANES vsak dan ob 19:30 in kratke novice ob 16.30. Kredibilne, preverjene in aktualne informacije. Hitro, sodobno ter profesionalno. Anthony Hopkins in Ryan Gosling v trilerju o državnem tožilcu in manipulativnem inženirju, ki se zapleteta v igro mačke in miši. Boleče smešna in izjemno uspešna komedija o fantovskem druženju v Las Vegasu, ki se sprevrže v divjo in nepozabno zabavo. Zvezdnica in njen deset let mlajši partner River Viiperi sta obiskala pestro dogajanje v filmsko obarvanem Cannesu, kjer sta tudi praznovala svojo prvo obletnico. Modna industrija je več kot le obleke, ki jih nosimo. V zakulisju se pogosto dogajajo prave drame, rojevajo se ikone in spletajo rivalstva. Pravi recept za filmsko zgodbo ali komično serijo, kajne? Postavna diva v videospotu za pesem, ki jo je ustvarila skupaj z raperjem Pitbullom, razkazuje svoj lepo oblikovan trebušček in čvrsto zadnjico. Koprska mestna občina išče najem rabljenega avtomobila, toda v času varčevanja in avtomobilskega "downsizinga" so zahteve v razpisu zelo visokoleteče. Ciljajo Koprčani na luksuznega audija A8 4,2 TDI? Pred nedavnim je izšel album Časovne skice Severe Gjurin in Boruta Činča. Nastal je popolnoma spontano iz improvizacije in igre z zvokom, ki so se skozi proces pretopili v prave skladbe. V vsakodnevnem stresu se ženske pogosto sprijaznijo z oblačili, s katerimi nimajo veliko dela, pa čeprav tvegajo, da bo njihov videz dolgočasen. Kako se ga znebiti? Preberite si, kakšne vzpone in padce prinaša leto 2013 posameznim astrološkim znamenjem.


text: In prvi občutki? NIČ. Vse kot prej, če odšejem da je ikonica za timemachine malce bolj siva. Sicer pa nič opaznega. Težko bi rekel da kaj kar se je prej vleklo sedaj leti ali obratno. Nova slika na namizju pa tudi ne sproža vzdihov in vzklikov. Nič pač. Pa vendar je ravno ta “nič” v bistvu največja pohvala, ki jo lahko nek operacijski sistem dobi. Sam se namreč zelo zelo strinjam z opisom, ki sem ga prebral že pred časom. Da je informacijski sistem (s tem pa tudi njegovi sestavni deli kot so operacijski sistemi, hardware, software,...) kot živčni sistem v organizmu. Ponavadi se ga sploh ne zavedamo, da ga imamo. Ko pa se enkrat začnemo živcev zavedati je pa ponavadi nekaj hudo hudo narobe. In tako sem sam z operacijskim sistemom, ki ga sploh en opazim, ultra zadovoljen. Točno zato sem pred časom presedlal na Maca. Ker sem se naveličal ukvarjanja z računalnikom zaradi njega samega. Ko tri dni šraufaš kakšen driver, jih premetavaš naokoli sem ter tja, na koncu imaš pa za pokazati manj kot, če bi na Golem otoku kamne iz enega na drugi kup premetaval. Sama inštalacija je bila tako na MacBooku kot iMacu enostavna in gladka. Vstaviš DVD, potrdiš namestitev, inštalacija pobije vse ostale programe, potrdiš predlagan disk in počakaš 40 min oz 1 uro, rebootaš in voila. Prvi zagon je malce daljši, verjetno ker sicer ima veliko cachiranega, in to je to. Meni je vse deloval, celo TimeMachine backup je prenašal le nove datoteke, ki pa jih je bilo resda kar nekaj. Kaj dela hitreje in kaj ne, koliko dlje zdrži baterija, in koliko več ali manj placa imam na disku, se mi ne sanja. Zadovoljen sem s tem, da se mi nič ne zdi posebnega. To je tako kot če se iz slabšega avta usedeš v boljšega, oz. obratno. Precej večja sprememba je pri menjavi na slabše, ker boljšega se vsi precej hitro navadimo. Če torej nisem opazil nič posebnega, to tipično pomeni da slabše prav gotovo ni. Kar nekako sem se spomnil na neko staro primerjavo unix serverja z telefonsko centralo. Priklopiš in dela. Kar sicer ne moremo ravno reči za razne windows sisteme, sploh ne desktop. Pa tudi za čedalje manj to velja za telefone in TVja. Dokler je bila tehnologija klasična je to vedno delalo. Odkar pa se vse bolj vspostavlja IP telefonija in IP TV pa je zanesljivost delovanja doživela kar krepak korak nazaj. 15 let nazaj, je bilo v bistvu nepredstavjivo da telefon ne bi deloval. Dandanes je pri nekaterih ponudnikih to prej pravilo kot izjema. Pri TVju pa sploh. Moja verzija je piratska. Ker v Sloveniji ga še ni za dobiti. Ga bom pa kupil. Ker ponudba je enostavno takšna, da je ne moreš zavrniti. 29$. Za “nič”. Neprecenljivo!


text: Arhitekturni studio Arhitektura d.o.o iz Ljubljane je na Gorenjskem zasnoval enodružinsko hišo, ki navdušuje s svojo čisto, belo silhueto. Poglejte! Hiša Suha, ki so jo zasnovali v vasi Suha pri Škofji Loki, je bila postavljena kot nadomestni objekt na lokaciji nekdanjega gospodarskega poslopja. Zaradi zahtev spomeniško varstvene službe so pri novemu objektu ohranili dvokapno streho in tudi sicer sledi gabaritom prvotnega objekta. Hiša leži na robu rečne ježe reke Sore ter se proti jugu in zahodu obrača proti reki, od koder ima lepe poglede proti srednjeveškemu gradu nad Škofjo Loko. Zgrajena je v treh etažah, in sicer iz kletnih prostorov, pritličja in prvega nadstropja ter postavljena pravokotno na pobočje rečne ježe. Na ta način se s kletno etažo odpira na nivo spodnje rečne terase, medtem ko je pritličje objekta odprto s široko stekleno stranico proti dvorišču, ki leži na zgornji rečni terasi. Objekt je javno dostopen z južne strani, preko dostopne poti, po kateri je mogoč dostop bodisi peš ali z avtom do garaž v kleti. Ob vzhodni daljši stranici objekta poteka zunanje stopnišče, ki vodi do glavnega vhoda. Na zahodni strani se objekt 'potopi' v obstoječo travnato brežino, po kateri se je po 'japonskih' vrtnih stopnicah mogoče dvigniti na travnato ploščad pred dnevnimi prostori v pritličju objekta. Hiša leži na robu rečne ježe reke Sore ter se proti jugu in zahodu obrača proti reki, od koder ima lepe poglede proti srednjeveškemu gradu nad Škofjo Loko. Objekt je na ta način dobro vpet tako v grajeno strukturo vasi kot v krajino. Takšna lega objekta ohranja urbanistično podobo in zaokroženost nekdanjega kmečkega dvorišča, ki ga, kot velik atrij, obdajajo objekti nekdanje domačije in novi objekti družinskih članov. Prečni prerez objekta ima obliko črke 'Z', tako da je pritličje objekta povsem odprto proti dvorišču na zahodni strani objekta oziroma v nadstropju proti vzhodni strani objekta. Programska razdelitev objekta po etažah je enostavna in smiselna. V kletni etaži se nahaja velika garaža, shramba, fitness, savna, kurilnica in utility, od koder vodijo stopnice v pritličje in dalje v prvo nadstropje. V pritličju se nahaja kuhinja, jedilnica, dnevni prostor, vetrolov in toaletni prostor. Z 12 metrov širokim oknom se dnevna soba brez podpore odpira na atrij hiše, iz katerega se veje slikovit pogled proti reki in gabaritom starega mesta. Na vzhodni strani prvega nadstropja se nahajajo spalni in delovni prostori staršev in otrok s pripadajočimi kopalnicami. Zanimivo je, da ima osrednja spalnica proti jugu orientirano nizko in 5 metrov široko panoramsko okno, skozi lahko stanovalci iz postelje opazujejo slikovito naravo. Ste se nam že pridružili na naši Facebook strani ? To lahko storite s klikom na


text: Radio Aktual - AKTUALno globalno Danes usklajevanje o zaostritvi vstopnih pogojev za zahtevo referendumaObjavljeno v AKTUALno globalno 14.09.2012 ob 08:07 Skupina za usklajevanje sprememb zakona o referendumu in ljudski iniciativi bo danes začela z delom. NSi predlaga, da bi bilo za začetek postopkov za referendum potrebnih 10.000 overjenih podpisov v tednu dni, s tem pa pogojuje podporo ustavni spremembi referendumske ureditve. S poslanskimi glasovi NSi bi namreč lahko dosegli ustavno večino zanjo. Pogajanja o zaostritvi pogojev za začetek postopkov za zahtevo referenduma, ki se bodo začela danes predvidoma ob 11. uri in bodo v prihodnje potekala vzporedno s postopki za ustavno spremembo referendumske ureditve, bo vodil vodja poslancev NSi Matej Tonin. Skupina 50 poslancev iz vrst SDS, SD, SLS, DeSUS in DL, poslanca narodnih manjšin in nepovezani poslanec Ivan Vogrin, je sicer predlog ustavne spremembe v parlamentarni postopek vložila v sredo. Pod predlogom ni podpisov poslancev iz PS in NSi. Ta stranka namreč nasprotuje 35-odstotnemu kvorumu, ki bi bil potreben za veljavnost referenduma. Vendar je pripravljena na kompromis in podpreti ustavne spremembe, če druge stranke podprejo njen predlog glede vstopnih pogojev za zahtevo referenduma. Stranke se strinjajo, da bi morali biti podpisi za začetek postopkov overjeni na upravni enoti. Odprto pa je še vprašanje, koliko podpisov bi za to potrebovali in v kakšnem roku. Predlog NSi je sicer podprl predsednik SD Igor Lukšič. Ustavna sprememba ima sedaj načelno podporo 58 poslancev, kar je dva premalo. Toda predsednik DZ Gregor Virant ocenjuje, da bi ustavno večino v DZ lahko dosegli s kompromisom z NSi. PS sicer predlaga, da bi te ustavne spremembe začele veljati šele leta 2015, kar pa je za druge stranke v večini nesprejemljivo. Deli z ostalimi nazaj


text: Šempeter v Savinjski dolini leži v osrčju Slovenije. V prazgodovini je skozi dolino vila jantarska pot z Baltika v Italijo, pozneje je vodila skozi Šempeter rimska cesta Emona–Celeia–Petovio. Šempeter je znan predvsem po rimski Nekropoli, kjer si lahko ogledate izredno lepo ohranjene rimske izkopanine – nagrobnike bogatih meščanov iz Celeie; ter po jami Pekel – pravemu kraškemu biseru sredi Štajerske, ki ga je izdolbel potok Peklenščica. Ime jame izvira iz vraževerja domačinov, ki so v skalovju ob vhodu v jamo videli figuro peklenščka in si predstavljali, da tam vodijo vrata v pekel. Središče Šempetra krasi mestni grb, ki so ga v tehniki mozaika izdelali učenci OŠ Šempeter v Savinjski dolini. Grb v obliki ščita po dolgem delita dve poševni črti, ki simbolizirata nekdanjo rimsko cesto in sodobno avtocesto ter kažeta na povezanost Šempetra z ostalimi kraji. Zelena in zlata sta osnovni barvi grba in simbolizirata dolino ter zeleno zlato v njej – hmelj. V središču grba je grobnica Enijcev z motivom ugrabitve Evrope, ki simbolizira prehod v boljše življenje. (Vir: spletna stran TD Šempeter). Znameniti meščani : Košarkaša - Beno in Samo Udrih Jože in Cita Galič - glasbenika. Turistično društvo : Turistično društvo Šempeter v Savinjski dolini Ob rimski nekorpoli 2 03 700 20 56 www.td-sempeter.si GPS Northing (N) : 46,2562 GPS Easting (E) : 15,1221


text: Danes se po zimskem premoru z večino tekem nadaljuje, po jakosti drugi najmočnejši, evropski pokal - Liga Europa, ki pa po imenih niti malo ne zaostaja za elitno Ligo Prvakov. Čeprav malokateri veliki evropski klub jemlje to tekmovanje z resnostjo, pa letošnja konkurenca kopice evropskih velikanov v šestnajstini finala lahko takšno razmišljanje spremeni. Danes bodo reševali kožo in ugled, tisti, ki so zamočili v Ligi Prvakov, Ferguson si odkrito želi lovoriko. Prve tekme šestnajstine finala Torek RUBIN KAZAN 0:1 OLYMPIAKOS Torrijos 71. Rdeči karton: Megyeri 73. (Olympiakos) Tekma je bila odigrana v Moskvi, na igrišču z umetno travo. Rubin je v 76. minuti zgrešil enajstmetrovko. BRAGA 0:2 BEŠIKTAŠ Sivok 37., Simao 58. Rdeči karton: Barbosa 30. (Braga) Četrtek LOKOMOTIVA MOSKVA - ATHLETIC BILBAO (ob 18.00) AJAX - MANCHESTER UNITED VIKTORIA - SCHALKE AZ ALKMAAR - ANDERLECHT LAZIO - ATLETICO MADRID LEGIA - SPORTING SALZBURG - METALIST (vse ob 19.00) PORTO - MANCHESTER CITY STOKE CITY - VALENCIA STEAUA - TWENTE WISLA - STANDARD UDINESE - PAOK TRABZONSPOR - PSV EINDHOVEN HANNOVER - CLUB BRUGGE (vse ob 21.05) sta Pošlji na Twitter: To povezavo uporabite, kadar želite vključiti povezavo do članka na svojem blogu, forumu ali drugih spletnih straneh. Komentarji obiskovalcev : Komentator: freewear Datum: 23.2.2012 7:50:00 IP: 22.214.171.124 Drustvo kabelske televizije Ravne Ne vem zakaj je liga evropa tako podcenjeno.Zgleda da je to tekmovanje zbor za looserje za medije Vaš komentar: Vabimo vas, da napišete svoje mnenje, komentar ali pripombo k članku. Komentarji, ki vsebujejo HTTP v besedilu, ne bodo prikazani. Če želite v komentarju objaviti povezavo, jo napišite brez HTTP. Poleg vsebine komentarja bo objavljeno vaše ime, internetna povezava, naslov IP in domena. E-mail ne bo viden nikomur, podjetje Večer pa ga bo uporabilo zgolj za interno komunikacijo in ga v skladu z zakonom ZVOP-1 ne bo posredovalo tretjim osebam. S klikom na gumb Pošljite komentar se strinjate z objavo podatkov. Po objavi ima avtor komentarja možnost svoj komentar kadarkoli izbrisati. Ikona za izbris se pojavi samo pri komentarjih, kjer sta IP uporabnika in IP pisca komentarja enaka. Drugi te ikone ne vidijo. Andrej Makuc, slovenist in pisatelj: "Siva ekonomija je dveh vrst: ali jo vzdržuješ ali pa si z njo vzdrževan. Ko ji nedelujoča (socialna) država v agoniji skuša sekati lovke, so na izgubi trije: investitor, izvajalec in dacar, to je država."


text: Kaj je potrdilo o pristnosti sistema Windows? Potrdilo o pristnosti (COA) je posebna varnostna oznaka, ki jo nosi le programska oprema Microsoft z zakonito licenco. Njen namen je preprečevanje ponarejanja. Če je na škatli programske opreme Microsoft oznaka COA, so programska oprema in druga vsebina škatle, na primer mediji in priročniki, pristni. Če je bil Windows ob nakupu računalnika že nameščen, je oznaka COA na zunanji strani računalnika. Pri majhnih napravah (dolžine ali širine 15 cm ali manj) je lahko oznaka COA pod baterijo. Če si želite ogledati primere oznak COA, obiščite Microsoftovo spletno mesto.


text: V Kočevskem rogu pozvali k obnovitvi Slovenije z ljubeznijo Na slovesnosti pred grobiščem pod Krenom je apostolski nuncij Juliusz Janusz pozval k obnovitvi Slovenije, a ne s terorjem in nasiljem. Predstavnik Nove slovenske zaveze pa je dejal, da je usodna razklanost slovenskega naroda rezultat "zločinske revolucije". Trenutno uporabljate Adobe Flash Player verzije 8.Za napredno uporabo našega novega predvajalnika priporočamo Adobe Flash Player 9, ki omogoča celozaslonski ogled in najboljšo kvaliteto videa. Priporočamo najnovejšo različico Adobe Flash Player verzije 9, ki si ga lahko brezplačno naložite tukaj Video Več videovsebin Pred kapelo ob grobišču pod Krenom v Kočevskem rogu je danes potekala slovesnost s 23. obletno mašo za žrtve revolucionarnega nasilja. Somaševanje pred približno tri tisoč ljudmi je vodil apostolski nuncij v Sloveniji Juliusz Janusz, ki je v mašnem nagovoru pozval k obnovi Slovenije, a ne s terorjem in nasiljem, temveč z ljubeznijo, je poudaril. Kot je v pastoralno obarvanem govoru povedal Janusz, so želeli z današnjo slovesnostjo počastiti tiste Slovence, ki so bili, ker so odprto izpovedovali svojo vero v boga, žrtve preganjanja med drugo svetovno vojno in v letih po njej. Predstavnik Nove slovenske zaveze Boštjan Zadnikar pa je menil, da je usodna razklanost slovenskega naroda rezultat "zločinske revolucije" in temeljno slovensko vprašanje. "V to kislo jabolko bo enostavno treba ugrizniti in končno reči bobu bob oz. stvari postaviti na pravo mesto. Če tega ne bomo storili in se bomo temu izogibali ter zatiskali oči pred resnico, je postavljena pod vprašaj celo narodova eksistenca," je dejal in poudaril, da slovenski narod nujno potrebuje nov dan vstaje. Slovesnosti se je udeležila tudi Ljudmila Novak. (Foto: POP TV) Slovesnosti z mašo, ki sta jo pripravila župnija Kočevje in Nova slovenska zaveza, so se udeležili tudi nekateri politiki, med njimi ministrica za Slovence po svetu in v zamejstvu Ljudmila Novak, minister za obrambo Aleš Hojs, vodja poslanske skupine SDS Jože Tanko, poslanec SDS Branko Grims in poslanka SDS Alenka Jeraj, poslanka NSi Iva Dimic, kočevski župan Vladimir Prebilič in še nekaj drugih.